text:
News
Chiara ta biaha pa Tunesia
Atleta Chiara Petrocchi a biaha pa Tunesia, Africa unda e lo ta buscando su clasificacion pa e Weganan Olimpico Hubenil Buenos Aires 2018.
E unico oportunidad pa yega e Weganan Olimpico Hubenil 2018 a presenta pa e prospecto grandi di taekwondo esta Chaira Petrocchi. Awemerdia e medayista di Oro den e Weganan Suramericano Hubenil 2017 a sali pa Tunesia, Africa unda e lo bringa den e campeonato mundial hubenil di taekwondo y lo sibri alabes como un torneo clasificatorio pa e Weganan Olimpico na Buenos Aires, Argentina. Mester bisa si cu prome Chiara lo bringa un torneo grandi den e Open di Spaña pa despues bringa den e campeonato mundial na Tunesia.
Nos di COA y Aruba completo ta desea e atleta Chiara Petrocchi y coach Teofilo Rodriguez tur clase di exito na Spaña y Tunesia.


c: text/html

text:
NIJMEGEN – No ta pobresa ta e kousa di e kantidat grandi di hóben ku ta dròpout (kita skol promé ku nan kaba skol) na Kòrsou, pero ta e aktitut inerto di gobièrnu i e skolnan mes. Asina e konklushon di un investigashon sientífiko di geógrafo sosial Marleen Ravenberg ta.
For di añanan nobenta e ministernan di enseñansa ta bati alarma tokante e kantidat di dròpout na Kòrsou. E kantidat di alumno ku ta kita for di enseñansa sekundario sin diploma ta haltu: 36 porshento. Na Hulanda e promedio nashonal ta 2 porshento. “Ministerio di Enseñansa (di Kòrsou) no tin masha kòntròl riba e asuntu. Nan ke kambio, ma nan no tin manera pa nan hasi esaki”, Revenberg ta konkluí.
Pobresa
Revenberg pa su tesina di master tabata na Ministerio di Enseñansa, Kultura i Deporte pa su investigashon. Durante su estadia el a papia ku diferente eksperto lokal i dròpout tambe. “Muchu lihé hende ta bisa e kousa ku tin dròpout ta pobresa. Esaki ta muchu fásil pa bisa.” Sifranan ta mustra ku no ta hasi masha diferensha si bo ta biba den un bario pober òf riku. E ta pone falta espesialmente serka gobièrnu i skolnan.
“Den hopi kaso nan no ta mira e benefisio pakiko siñamentu lo ta bon òf nan ta sigui e ehèmpel malu di nan mayornan”, Revenberg ta bisa. Mayoria dròpout ademas no sa si un di nan mayornan tin un diploma. Nan lo ta lanta hopi bia den ‘famia kibrá’ i for di chikitu no ta motivá nan pa siña. Ni na kas ni den nan ambiente sosial.
E problema parsialmente ta serka e dosentenan tambe. Den algun kaso nan no tin abilidatnan pedagógiko. Nan konosé nan materia, pero segun Revenberg nan no sa kon nan mester duna lès òf motivá.
Enseñansa obligatorio
Na 1991 a introdusí enseñansa obligatorio pero esaki no tabatin hopi efekto ainda. Símpelmente añanan largu kaba no, òf kasi no ta ehekutá e lei. Revenburg ta mira tambe ku no tin hopi skol ku ta kontrolá presensia di nan alumnonan, i asina gobièrnu tampoko no por tuma medida. E echo ku ta solamente un òf dos ámtenar di enseñansa obligatorio so tin na Kòrsou, no ta yuda tampoko. Si parti un but mes esaki segun Revenberg apénas tin efekto. “Asina alumnonan por hasi i laga di hasi manera nan ke.”
Segun e investigashon gobièrnu mester bini lihé ku un kampaña pa konvensé alumnonan i mayornan di e importansha di enseñansa. Na televishon nashonal por ehèmpel mester bini mas programa edukativo. Tambe evitashon di embaraso di tiner i uso di bùs di skol lo por a solushoná un parti di e problemátika.
Te awor ministerio di Enseñansa no a reakshoná riba e investigashon. Minister Irene Dick no tabata alkansabel pa komentario.
Outor John Samson

robotstxt: allowed

filter: keep


text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
Durante e prome 400 aña di dominio colonial apenas Aruba a crece den poblacion; na aña 1804 tabatin 1155 habitante. Nan tabata biba principalmente di criamento di cabay y cabrito. Esaki ta e motibo cu Paardenbaai na Playa a haya su nomber. Den siglo 19 a cuminsa cu desaroyo di cultivo di aloe y a cuminsa cu poco mineria di oro y fosfaat. Aruba a crece te cu 9702 habitante na 1900.
E prome crecemento rapido di poblacion a cuminsa desde 1929 ora cu industria di petroleo (refineria LAGO) a establece na San Nicolas y banda di1950 Aruba tabatin 53.000 habitante.
Ya prome cu ceramento di LAGO na 1985, turismo den e di dos mitar di siglo pasa a bira e pilar nobo di e crecemento economico. Desde nos autonomia na 1986 turismo ta percura pa mas crecemento acelera; mientras tanto desde 2005 mas di 100.000 habitante ta biba na Aruba. Un pueblo agrario poco habita den un siglo di tempo a cambia pa un sociedad moderno soprepobla cu un nivel di prosperidad relativamente halto.
Door cu e poblacion y turismo a crece, a bira mas druk y uzo di espacio tambe ta aumenta. Tereno pa desaroya ta limita y e recursonan natural ta bou di un presion enorme. Conflicto entre biba, haci deporte, haci negoshi, recrea, traha y fiesta ta bira mas fuerte. Mas hende ta nifica mas cas, negoshi, auto y caminda, door di cual e chens pa molester ta bira mas hopi. Fila largo, desorden, holo stinki y molester di awa ta e problemanan cu ta sigui crece.
Cu crecemento continuo di e economia y e poblacion e necesidad pa coregi ta bira mas grandi. Gran parti di e pais ya caba ta urbanisa y ta solamente un parti masha chikito mes di area rural ainda ta refleha e Aruba trankil di antes.
E crecemento, segun demanda, a sigui e ruta di mas facil riba e isla, for di cual a surgi un uzo di espacio den un forma hopi plama, pa no bisa desordena.
Na 2006 e Ordenansa di Desaroyo Teritorial a bira un ley oficial pa asina por guia e proceso di uzo di tereno y espacio miho. LRO ta brinda e posibilidad pa formula un plan di Desaroyo Teritorial (ROP): un plan di maneho den cual gobierno ta fiha e desaroyo mas desea pa e siguiente diez añanan. Na final di 2008 a termina cu e prome ROP di Aruba. Y na mei 2009 el a keda stipula.


text:
Author: ML
Polis a detene persona cu lo a horta tas for di un hende den Caya G.F. Betico Croes
Diahuebs merdia a drenta informe di ladronicia den Caya G.F. Betico Croes. Mesora a dirigi un patruya na e sitio. Na yegada di e patruya a bin topa cu e…
PORFIN despues di basta dia busk’e polis a logra captura Jean Pierre Croes
Diabierna mainta algun polis atento di distrito 4 (Santa Cruz) harta di e buskeda di Jean Pierre Croes a dicidi di drenta accion y a drenta mondinan aden na San…
Accidente semi-frontal cu basta daño material na Pos Chikito
Diabierna madruga a drenta informe di un accidente na Pos Chikito. Mesora a dirigi un patruya na e sitio. Na yegada di e patruya a bin compronde cu un Honda…
Polis a detene homber cu lo tabata hasi fastioso y menasa hende na Palm Beach
Diahuebs anochi a drenta informe di cu lo tin un persona ta hasi fastioso y menasa hende na Palm Beach. Mesora a dirigi un patruya na e sitio. Na yegada…
Accidente entre 3 auto cu hende herida na Moko
Diahuebs anochi a drenta informe di un accidente cu hende herida na Moko. Mesora a dirigi tanto polis como ambulans na e sitio. Na yegada di e patruya a bin…
Homber lo a kibra drenta den cas di su omo, a los schroef for di kozijn pa drenta paden
Diahuebs anochi a drenta informe di un caso di inbraak na San Fuego. Mesora a dirigi un patruya na e sitio. Na yegada di e patruya a bin compronde cu…
Aruba Bank a yuda cinco studiante cu afstudeerproject na Cosecha
Oranjestad- 19 di october 2021, Aruba Bank a yuda (5) studiante den examen klas na EPI, sector Economia, cu nan afstudeerproject ariba e materia di arte. En conexion cu esaki,…
MINISTER DI ENSEÑANSA Y DEPORTE ENDY CROES A REUNI CU ARUBAN FEDERATION OF MOTORSPORTS
ORANJESTAD: Siman pasa Minister Endy Croes a reuni cu sr. Joy Werleman, sr. Richard Every y sr. Jason Fun di Aruban Federation of Motorsports. E tabata un bon reunion a…
MINISTER DI HUSTICIA Y ASUNTONAN SOCIAL TABATA NA E “CIRCULAR ECONOMY MASTERCLASS ARUBA”
ORANJESTAD – Minister di Husticia y Asuntonan Social Rocco Tjon a ricibi invitacion pa hiba palabra na e evento di “Circular Economy Masterclass Aruba”. Un evento pa e comunidad Arubiano…
Promocion y entrega di decreto gubernamental: Total di 280 aña di servicio den Polis
MACUARIMA, ARUBA: Recientemente na Centro di Husticia na Santa Cruz a tuma lugar entrega di decreto gubernamental, 25, 30 y 35 añanan di servicio y promocion na agente policial y…


text:
abigail dammers
-
Barranquilla2018
Competencia di Team Bowling a cuminsa na Cali
Awe a inicia e competencia di Team Bowling na Cali, Colombia. Despues di 3 wega e Team di Aruba cu…Read More »
-
Barranquilla2018
Competenicia di Trios di Damas a cuminsa
Competencia di Trios na Cali Awe mainta a start e competencia di Trios na Cali, Colombia. Den e prome round…Read More »
-
Barranquilla2018
Weganan di Barranquilla ta sigi
Weganan Centroamericano y del Caribe Barranquilla 2018 a continua awe cu training di e disciplina di Natacion Artistica. E duo…Read More »


text:
Diasabra mainta, 13 di december 2014 ta tuma lugar e 2do competencia di Aquathlon Escolar
na Nikki Beach/Linear Park. Un cantidad record di atleta y docente a inscribi pa participa y
representa nan school.
Participacion individual:
E participacion individual a cera cu inscripcion di entre otro Prinses Amalia Basis School,
Colegio Felipe B. Tromp, Mon Plaisir Basis School, Colegio Sagrado Curason, Colegio Conrado
Coronel, Maria Goretti College, St. Paulus School, St. Dominicus College, St. Michael School,
Pius X School y Colegio Santa Famia. Den Enseñansa Avansa ta participa: Maria College,
Colegio Arubano y Colegio San Augustin. Cada school tin un cantidad di participante den e
diferente categorianan individual.
Categoria: Distancia:
A – mucha muher/mucha homber 1K core-100M landa-1K core
B – mucha muher/mucha homber 1K core-100M landa-1K core
C – mucha muher/mucha homber 1.5K core-100M landa-1.5K core
D – mucha muher/mucha homber 1.5K core-100M landa-1.5K core
E – Femenino / Masculino 2.5K core-200M landa-2.5K core
P – Femenino / Masculino 2.5K core-200M landa-2.5K core
Den cada un categoria individual, IBiSA ta premia e 1e, 2do y 3er lugar y e ganadornan ta ricibi
nan respectivo medaya e mes dia despues di e competencia.
Participacion den relay-team:
E schoolnan di Enseñansa Basico cu a inscribi pa participa cu relay-team ta: Pius X School,
Colegio Sagrado Curason, St. Michael School, Colegio Cristo Rey, Prinses Amalia Basis School,
Colegio Conrado Coronel, Colegio Felipe B. Tromp, St. Paulus School, St. Dominicus College
y Mon Plaisir Basis School. E schoolnan di Enseñansa Avansa cu ta participa den relay-team ta:
Universidad di Aruba, Colegio EPI, Colegio San Augustin, Maria College, Mon Plaisir School
MAVO y Colegio Arubano.
Relay Team: (consisti di 2 persona)
B.O : Alumnonan di Enseñansa Basico 1K core-100M landa-1K core
V.O : Alumnonan di Enseñansa Avansa 1.5K core-100M landa-1.5K core
E : EPI, EPB, Colegio Arubano,
Universiteit van Aruba, IPA etc. 2.5K core-200M landa-2.5K core
P : Maestronan, demas colega
laborando den Enseñansa 2.5K core-200M landa-2.5K core
IBiSA ta premia ganadornan di relay-team cu finalisa na 1e, 2do y 3er lugar. Na final
ganadornan ta ricibi nan medaya.
Ta pidi participantenan pa trece un baki pa pone nan articulo aden y serbete. Cada participante
mester yuda nan mes prome cu drenta awa y na salida di awa pa continua cu e parti di
competencia cu ta falta. Door di e cantidad di participante, no ta permiti presencia y/of asistencia
di otronan cu no ta participa na e competencia den e area special. Diasabra mainta e areanan aki
Distancia:
Como organisador IBiSA ta corda tur participante cu diasabra awor dia 13 di december ta
CUMINSA REGISTRA pa 6’or di mainta. Ta pidi mayornan pa trece nan yiunan trempan pa
registra y asina e careda start pa 7’or di mainta.
Un y tur ta keda cordialmente invita pa bin apoya e participantenan na e 2do competencia di
Aquathlon Escolar diasabra mainta na Nikki Beach.


text:
Pronóstiko di tempu pa Kòrsou i bisindario bálido te djárason mainta 06:00 o.l., 28 di desèmber 2016.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 28 di desèmber 2016.
Kompilá: Djamars 27 di desèmber 2016, 05:00 o.l. (09:00 UTC)
Tempu: Generalmente parsialmente nublá i por spera algun áwaseru lokalmente.
Temperatura máksimo lo alkansá 31°C. i temperatura mínimo 24̊C.
Solo ta sali 06:54 i ta baha 18:20 o.l.
Bientu: For di direkshon entre ost i nortost, moderá te basta fuerte, forsa 4 te 5 (20 te 39 km/ora, 11 te 21 nudo). Prinsipalmente den dia òf den áwaseru, de bes en kuando fuerte te posiblemente fuerte den ráfaga; forsa 6 (40 te 50 km/ora, 22 te 27 nudo).
Situashon general: Den próksimo 24 ora de bes enkuando mas nubia lo sigui pasa riba nos region i algun di nan lo okashoná áwaseru riba sierto parti di Kòrsou.
Kondishon di laman: Por lo general moderá ku altura di olanan entre di 1 i 2.5 meter (3 te 8 pia). Laman por bira brutu temporalmente.
Fenómeno spesial: Ningun.
Perspektiva te djaweps mainta: Parsialmente nublá ku chèns pa lokalmente algun áwaseru.
Meteorólogo: Thomas.
E próksimo boletin di tempu lo wòrdu publiká djamars atardi 17:00 o.l. (21:00 UTC).


text:
June 29, 2020
BNK ku orario adaptá pa motibu di èrko
Biblioteka Nashonal Kòrsou ta adaptá su orario di apertura pa motibu di mantenshon di èrko.
Den kuadro di esaki BNK ta adaptá su orario di apertura pa kliente for di 26 di yüni te ku 1 di yüli. Esei kemen ku klientenan por akudí pa fia buki i/òf fia kòmpiuter entre 7:30 di mainta te ku 11or di mainta.
Djasabra 27 di yüni 8:30 te ku 11:30 di mainta.
Nos sinsero diskulpa pa e inkonbiniensia ku esaki por trese kune durante e dianan.
Djabièrnè 3 di yüli BNK ta kontinuá ku su orario di apertura normal. Dunando servisio for di 10or di mainta te ku 6or di atardi.
Pa mas informashon por tuma kontakto ku BNK via Facebook Biblioteka Nashonal Korsou, wèpsait www.bnkcuracao.com, e-mail dv@bnkcuracao.com of Whats app nos via +5999-670-5719.


text:
Esaki ta un foto resien ku klaramente ta mustra un supstansia den awa na e área nort di nos isla ku aktualmente ta presente na nos kosta. Hendenan ku a mira un ke otro bulando den un avion ta konfirmá ku a mira e supstansia aki ta drif ya kaba tambe den laman grandi i por yega kosta di otro nashon. Boneiru no por keda ekskluí di tambe hañé konfrontá ku e supstansia aki. Tene kuenta ku ekspertonan ya a big determiná ku aki no ta trata di sargassum. Kiko sí e ta, ainda ta deskonosí. Ta di spera ku mas rápido posibel outoridatnan ta laga investigá ta kiko e supstansia aki ta i saka afó ken ta responsabel. Mi ta spera ku nos ta manda un mensahe hopi kla ku nos no ta tolerá ku ta hasi nos medio ambiente daño i tampoko peligrá nos turismo ku tipo di aktonan asina aki. Un súplika na nos outoridatnan ta pa nan ta transparente ku pueblo.
Willemstad, Curaçao


text:
‘RANKA SALI’, TREMENDO KAMPAÑA DI FIN DI AÑA DI UTS
‘RANKA SALI’, TREMENDO KAMPAÑA DI FIN DI AÑA DI UTS
Kòrsou, 11 di òktober 2016 – UTS ta agradesido na tur su fiel klientenan ku semper a sa di depositá nan konfiansa den dje komo e mihó kompania lokal den telekomunikashon. Komo muestra di gratitut i apresio p’e sosten aki, UTS ta lansa su tremendo kampaña di fin di aña, ‘Ranka Sali’, kaminda klientenan di UTS por gana un KIA SOUL 2017 “full equipped” i asina klousurá 2016 ku e premio grandi i super atraktivo aki.
Klientenan nobo i eksistente na Kòrsou por partisipá den diferente forma, ku chèns di bira e felis ganadó pa bai kas ku e outo nobo nobo for di agensia aki. Pa partisipá ta masha fásil.
Chippie: Pa kada 10 ANG ku bo gasta ku bo CHIPPIE, bo ta risibí 1 “e-ticket” pa partisipá pa gana e Kia Soul. Mas “e-ticket” bo tin, mas chèns di gana bo tin!
Internèt di kas: Apliká pa kualke pakete di internèt pa kas i haña e instalashon GRÁTIS for di 12 Mbps òf subi e spit di bo konekshon di internèt aktual. Mas haltu bo spit ta, mas “e-ticket” bo ta risibí, pues mas chèns di gana bo tin!
“E-invoice”: Subi miUTS, apliká pa miKuenta i haña 1 “e-ticket” pa kada “e-invoice” (resibu digital) ku bo risibí! Mas lihé bo registrá, mas tantu “e-invoice” bo por risibí durante e kampaña aki, pues ta mas “e-ticket” bo ta akumulá, p’asina haña mas chèns di gana!
Kampaña ta ‘Ranka Sali’ for di 11 di òktober 2016 te ku 31 di desèmber 2016 i ta saka e felis ganadó dia 11 di yanüari 2017.
Si ainda bo no tin bo Chippie òf bo internèt di kas ainda, pasa na kualke UTS Store awe mes pa bo no keda afó! Aktivá bo miKuenta tambe mesora via miUTS, pa bo haña bo resibunan digital, esta via mail. Ta ku produkto òf servisionan di UTS so, aparte di e mihó servisio, tarifanan, kobertura i ofertanan, bo por gana premionan fabuloso asin’aki manera un KIA SOUL 2017.
Pa mas informashon i tèrmino i kondishonnan, bishitá http://www.uts.cw/rankasali.


text:
Desde 2014 oficina di turismo (ATA) a desaroya su mes den un impresa cu ta enfoca su mes mas na e parti turistico duradero. E parti duradero ta encera 4 parti. E prome: Contribucion economico, e di dos: proteccion y conservacion di nos medio ambiente, e di tres: tur cos mester sirbi tambe e calidad di nos residentenan y di cuater: e calidad di experencia di nos turistanan.
E proyecto nobo aki ta conta cu participacion di Qredits, ATA mes y tambe EPI. E proyecto nobo lo carga e nomber di Signature Experiences. Pa mas informacion por mira e conferencia completo riba facebook di MasNoticia.com


text:
Servicio Inspeccion di Alimento y Higiena ta traha abase di ley y pa cada ley ta brinda diferente servicio. Aki bou por tuma nota di diferente ordenansa cu e servicio ta traha cu ne.
Warenverordening
- Certificado di Importacion
- Certificado di Exportacion
- Certificado di Desaprobacion
- Colaboracion pa destrui alimento no apt
- Controla y conseha riba calidad di awa
Ta tuma muestra di diferente material pa analisis bacterial, entre otro di:
- Cuminda y bebida
- Awa pa bebe
- awa di irigacion
- Awa di lama
- Awa braak
- Awa di riool
- Tambe ta tuma muestra di aire pa analisis a base di bacteria y beskem.
Vergunningsverordening
Ta duna conseho riba exigencianan pa por bin na remarke pa un permiso di horeca, manera entre otro:
- Hotel vergunning
- Legement vergunning
- Ijshuis Vergunning
- Sociëteitsvergunning
- Restaurant Vergunning A / B
- Koffiehuis Vergunning
- Bierhuis Vergunning
- Keurmento di garoshi di cuminda mobil
Begrafenisverordening
- Supervisa habrimento di graf
- Supervisa transporte di restonann mortal
- Supervisa transporte di restonan mortal pa exterior
Crematieverordening
- Ta duna conseho riba plamacion di shinishi den medio ambiente


text:
Ganso Checo
Raza Checo di Ganso
Come ganso checo pa scapa e ganso checo!
E pueblo Checo a cria e ganso checo pa un solo proposito – utilidad (carni, higra, vet di ganso, plumanan). Aunke e por sona un poco atrasa, e unico manera pa scapa e raza ta pa use atrobe.
Tendencianan actual ta bin di cria masivo te cria intensivo na hacienda. E hacendadonan organico ta produci cuminda di calidad sin pesticulo, lo ke por tin un impacto negativo riba salud humano. Haciendanan organico y nan clientenan ta ofrece un oportunidad pa scapa e ganso checo.
Come pa scape!
Abo tambe por yuda e gansonan checo! Aunke bo ta biba na e ciudad y bo no por mantene ganso, bo por contribui cu loke bo ta come. Na bo carniceria, puntra ta di cua raza e carni ta bin. Desafortunadamente, hasta den supermercadonan checo bo no por cumpra ganso checo real. Aunke nan ta marca como „ganso Checo“, en realidad e ta djies un ganso hibrido pa broil. Si bo kier purba un ganso checo real, bo mester bai den e campo Checo y cumpre for di criadornan local checo. Si nos aumenta e demanda pa ganso Checo real, nan por disfruta di un miho mañan.
Na Europa tin hopi raza di ganso cu ta den peligro di extencion pa motivo di falta di interes. Te cuminsamento di siglo 20 nan tabata ser manteni den gruponan di varios mil, pero awor solamente algun cien a keda. Si bo no por haja ganso checo legitimo den bo carniceria, bai na e adres sigiente pa siña tocante otro razanan di ganso local den peligro cu tambe mester di bo atencion.
Ganso Checo > Come bon pa scapa e ganso!
Copyright © Ganso Checo, 2006-2021. All rights reserved. Last update: 11. di october 2019


text:
30-2018 – Dia 5 di September lo tuma luga e Aruba Chamber Town Hall Meeting
Oranjestad – Diaranson 5 di september Camara di Comercio y Industria di Aruba (KvK) ta organizando e Aruba Chamber Town Hall Meeting. E re aki ta un oportunidad unico pa e empresario por comparti su pensamento y puntonan di preocupacion pa loke ta e situacion empresarial di Aruba.
E evento lo tuma luga na Centro di Bario Dakota di 6:00 PM pa 8:00 PM. Durante e Town Hall Meeting lo enfoca riba diferente topiconan. Lo crea espacio pa discuti entre otro e siguiente topiconan:
• Desaroyo economico y social, servicionan publico cu ta afecta bo negoshi of e forma di haci bo negoshi;
• Asuntonan cu ta afecta companianan den sector turistico y companianan cu ta distribui na e consumido local;
• Discusion riba impuesto na Aruba, kico a mehora, kehonan en comun y sugerencia pa mehora esaki.
Durante e anochi lo elabora mas riba tur e topiconan cu lo bin dilanti.
Bo contribucion ta yuda crea un miho impresion di kico e experiencia y situacion ta y con por traha na drecha y yuda nos economia sigui crece. E meta final ta pa trece dilanti na Parlamento y Gobierno di Aruba e puntonan cu ta brinda exito pa e comerciante en general na Aruba y alabes elimina obstaculonan cu solucionnan practico.
Pa por ta miho prepara nos ta pidi pa repasa nos white paper cu ta forma e punto di salida pa por yega na e meta final. E whitepaper ta un documento cu KvK a traha a base di diferente renan tanto cu sector publico y sector priva riba kico ta importante pa comercio na Aruba. Esaki bo por download for di nos website via www.arubachamber.com/downloads/reports
Participacion ta gratis pero ta pidi encarecidamente pa registra door di manda un e-mail na businessinfo@arubachamber.com mencionando bo nomber y number di telefon of yama na 582-1566 ext. 27/35/42/30.
Nos ta conta cu bo presencia durante e Aruba Chamber Town Hall Meeting!
Aruba, 3 september 2018
Camara di Comercio y Industria (KvK)


text:
Otmar Oduber enfaticamente a declara cu ni e, ni su yiu, ni su siego a haya tereno of kiosko di Gobierno. El a bisa cu si nan a haci peticion pa haya tereno y su suego un kiosko, manera cualkier otro ciudadano tin e derecho aki, pero na ningun momento nan a ricibi esaki.
Oduber a bisa cu e ta lamenta e politica sushi cu cierto periodista y medio di comunicacion ta hibando contra su persona, pero cu e ta compronde si, pasobra e ta sintiendo e cayente di pueblo cu ta indica cu 22 di september Aruba lo conoce un cambio, un Forsa Nobo.
Otmar Oduber a expresa cu el a bin ta hibando un campaña diferente, atendiendo e topiconan di importancia y enfocando riba e vision di POR, pero toch e kier a aclarea e acusacionnan baho cu tin na e momentonan aki.
Nunca Oduber a nenga cu el a haci un peticion pa haya un tereno na Paradera como huurgrond pa e por a eherce su hobby di plantacion, hobby cu a crece durante e añanan cu el a carga e responsabilidad di Minister di Sector Primario. E peticion aki, mescos cu di varios otro miles di persona a haya aprobacion di Minister di Infrastructura, pero hamas el a haye.
Mescos por bisa di e peticion di su yiu, kende tin tur derecho como Arubiano pa haci peticion di tereno como un di e 12 mil personanan cu a haci esaki. Tambe mescos cu e otro 8 mil persona cu a haya firma di e mandatario, mi yiu tampoco a haya ningun tereno.
Pa loke ta mi suegro, como un Arubiano cu ta contribui na desaroyo di nos isla, e tambe tin derecho di haci peticion pa un kiosko y mescos cu hopi otro cu a haci e peticion, e no a haye.
Es decir, e acusacionnan cu a ser lansa contra Otmar Oduber bisando cu el a haci uzo di su poder como mandatario pa yega na terenonan y kioskonan ta totalmente falso.
“Si tin un hende cu por presenta un documento cu ta mustra cu algun di nos tin un tereno of a haya un kiosko, por fabor haci esaki. E unico tereno cu ami tin ta esun unda mi cas ta traha y ta un tereno eigendom cu mi casa a cumpra hopi aña pasa. Mi no tin ningun tereno erfpacht ni huurgrond y mi yiu tampoco”, Otmar Oduber a declara.
E ta bisa tambe cu e ta spera cu e tipo di campañanan sushi aki lo continua purbando di influencia resultado di eleccion proximo. E ta spera si cu algun dia e nivel di politica na Aruba por evoluciona y laga e tipo di calumnianan aki atras. Momento a yega pa nos concentra riba kico ta e miho vision pa Aruba, con nos por logra un desaroyo real pa tur nos hendenan y no busca muraya limpi pa frega curpa, manera e gran politico den feliz memoria, Watty Vos tabata bisa.
Finalisando riba e tema aki, Otmar Oduber a cita un frase famoso di Friedrich Nietzsche “He who fights with monsters might take care lest he thereby become a monster. And if you gaze for long into an abyss, the abyss gazes also into you”.


text:
Kralendijk – Komo parti di planifikashon pa 2022, Tourism Corporation
Bonaire (TCB) a kondusí un analisis di inventario di kambernan, pa asina haña un miho bista di
kambionan den e sektor di akomodashon i nan kapasidat di kambernan disponibel.
“Ta importante pa kondusí tipo di estudionan aki pa por kompronde e merkado miho i su
desaroyonan. Nos ta apunto di kuminsá risibí buelo adishonal for di nos merkado primordial
kual ta Merka, i ta mirando un kresementu den futuro pa kupo di trabou, i ta ku e tipo di
estudionan aki nos por antisipá miho i tambe prepará pa futuro,” segun Miles Mercera, direktor
di TCB.
TCB resientemente a identifiká e áreanan di proyektonan di maneho di data ku lo keda ehekutá
den e próksimo simannan ku ta inkluí prestashon i rendimentu di hotèl, eksperensia di
bishitantenan i mas.
E resúmen di e estudio di inventario di kambernan ta inkluí data i partisipashon di hotèl,
apartamentu, vila i hürmentu di ‘real estate’. E resultado di e estudio ta mustra ku na Boneiru
aktualmente tin un total di 2.182 kamber disponibel. E total na 2019 tabata 1.749 kamber. Den
2020, tabatin un kresementu di 433 kamber. TCB ta antisipá ku pa 2021/2022 lo tin un
kresementu di 715 kamber, kual lo resultá den un total di 2.897 kamber na fin di 2022.
E oumento di kambernan adishonal ta den kombinashon di propiedatnan eksistente ku adishon
nobo òf proyekto di ekspanshon manera Delfins Beach Resort, Plaza Resort Bonaire, Captain
Don’s Habitat, Resort Bonaire, Grand Windsock i/òf desaroyo di ‘condo’, pero tambe ta inkluí
adishon nobo manera Bloozz Resort Bonaire, Time to Smile Chogogo Dive & Beach Resort i
Sunset Beach Resort.
TCB lo kontinuá ku esfuersonan di desaroyo di kapital humano komo ku TCB ta antisipá un
kresementu den oportunidat di empleo pa nos hendenan lokal. Ku e kresementu di inventario
di kamber nos ta spera un mínimo di 1.000 kupo di trabou adishonal den e industria di turismo.
Esaki ta ekskluyendo e oportunidatnan di trabou indirekto. TCB lo enfoká riba un variedat di
inisiativanan di kapital humano den futuro pa atraé i inspirá Boneiru su talentonan lokal pa
forma parti di e oportunidatnan ku ta na kaminda


text:
DEN HAAG – Den parlamento franses e teritorionan di ultramar tin representashon direkto. Di e 577 parlamentarionan a elegí 23 pa duna e teritorionan aki un voto. E presidentenan di e Bestuurscollegenan di Hulanda Karibense no tin masha interes.
Clark Abraham, diputado di Boneiru, ta sképtiko. E ta preferá di trese polítika di Den Haag pa Boneiru en bes di visevèrsa. “Ta kiko lo ta e balor èkstra? No ta un solushon si un di e miembronan di Tweede Kamer grita algu na nòmber di e islanan, miéntras ku tin nuebe miembro di konseho insular ku ta atende interesnan di Boneiru. Ami ta bisa bòltu e kos. Ora tin lei ku ta toka e isla – si e konseho haña nesesario – ta trese nan dilanti de konseho insular. Politics are local.”
Bon lòbiista
Reginald Zaandam, diputado di Sint Eustatius, no ta di akuerdo ku Abraham ku awor e leinan no ta pasa Eilandsraad. “Esei nos tin kaba. Pa loke ta e kantidat lo no hasi muchu diferensha, pero bo tin un aporte direkto si. Sigur si bo pone un bon lòbiista einan, lo ta masha bon.
Kambia konstitushon
Zaandam ta kalkulá ku e chèns no ta grandi ku lo bini un asiento pa BES òf un asiento pa kada isla. “Lo mi keda kontentu si e islanan lo por a representá nan mes den Tweede Kamenr. Pero mi no ta mira esaki sosodé e dies, diessinku añanan binidero. Bo mester kambia Konstitushon, esei ta tuma dos temporada di gabinete.”
Diputado Chris Johnson (Saba), ku siman pasá a proponé pa lanta un konseho di BES, no ta mira mashá den e modelo franses. “E konseho di BES manera mi ta mir’é, tin outoridat berdadero i esei ta traha mas mihó. Ademas, kon un polítiko so por representá tres isla ku diferente zonido polítiko?”
Diferenshanan
Johnson ta bisa ku e islanan ta diferente di otro, por ehèmpel den kantidat di hende. “Kiko ta e chèns ku un sabano un dia por okupá e asiento ei? Den práktika semper lo ta un bonerianu. Ku esaki nos ta bai bèk na e práktikanan di Antia.” Ku e último aki e ta referí na e posishon klave di Kòrsou den tempunan ayá.
Por último e sabano ta duda si un asiento BES por trese e partinan di Reino mas serka di otro. “Mi ta kere ku un parlamentario asina lo haña un stigma enorme, ku e otro parlamentarionan lo bisa algu manera: atá, bèrdè, BES. Bai puntra na e banda franses di Sint Maarten si nan ta haña ku e kos ta traha bon. Mi ta kere ku nò. I mi no sa si bèrdaderamente nan ta sinti nan parti di Fransha.”
Outor Pieter Hofmann


text:
ORANJESTAD – Gobièrnu arubano ta prekupá pa e menasa di e presidente venesolano Nicolás Maduro pa para tur tráfiko komersial entre su pais i islanan ABC. Promé minister Evelyn Wever-Croes ta rekonosé ku e motibu pa e menasa, esta negoshi di kontrabanda, ta e problema.
Wever-Croes ta bisa ku el a tuma kontakto direkto ku Ministerio di Asuntunan Eksterior hulandes, komo ku relashonnan ku eksterior di Aruba ta un asuntu di Reino. A palabrá ku huntu lo sigui e desaroyonan ku hopi atenshon. Un paro di eksportashon pa Aruba lo toka e isla, e promé minister ta bisa.
Djárason Maduro a bisa na televishon nashonal ku el a kontemplá seriamente di para tráfiko komersial ku e islanan ABC. Motibu pa esaki ta e ‘kontrabanda di produkto di e pais pa mafia na e islanan’. E skarsedat agudo aktual na Venezuela lo ta un konsekuensha direkto di esaki. Tambe Maduro a anunsiá di a ‘planea un sorpresa chikí’ pa e islanan. No ta kla ta kiko e ke men ku esei.
Kontrabanda
Wever-Croes ta haña ku e iritashon di Maduro ta klòp si. “Nos tambe ta haña ku mester trata kontrabanda. Nos no por hasi manera e no ta sosodé.” Último añanan banda di kontrabanda di gasolin na gran eskala, trafikashon di hende, kontrabanda di arma i di droga for di Venezuela a oumentá hopi.
Segun e promé minister awor ta importante pa gobièrnu di Aruba pa oumentá e protekshon di e fronteranan na kosta. E ta bisa ku na nivel atministrativo a komuniká ku e kònsel venezolano na Aruba ku Aruba lo baha mas fuerte riba kontrabanda pa i for di e pais bisiña.
“Tur tienda i supermerkado na Aruba lo a sinti e konsekuenshanan mésora”
Fruteria
Yadira Acosta ta manehá un di e hopi fruterianan chikí na Aruba kaminda ta bende berdura, fruta i hopi sorto di keshi. Espesialmente e produktonan fresku ku e ta bende ta bini tur siman for di Venezuela via barku ku ta mara den haf di Barcadera. “Nos produktonan fresku ta bini djei pasobra e distansha ta mas kòrtiku” segun Acosta. Sobrá ta bini di Colombia.
Acosta ta bisa ku si tur e tráfiko for di Venezuela para di bèrdat, no ta tienda manera di dje so lo sufri. “Tur pakus i supermerkado lo sinti e konsekuenshanan mésora.”
Mester papia
Segun Acosta no ta promé bia ku Maduro ta ekspresá su mes. Algun aña pasá pa un temporada kòrtiku a limitá e suministro di bèrdura i fruta. A pone kuota riba sierto produkto. Esaki a kousa rèki bashí den supermerkadonan arubano, ku mester a desviá pa suministradó na Repúblika Dominikano. “Mi no ta kere ku esaki lo sosodé atrobe dje lihé ei” Acosta ta haña. “Pero mi ta haña si ku gobièrnu arubano mester papia ku esun di Venezuela.


text:
Dia 31 di mei ultimo tabata e ‘Dia Mundial sin Tabaco’ y en conexion cu e fecha aki Instituto Biba Saludabel y Activo, IBiSA ta informa cu Bus di Salud ta sali pa duna su servicio na comunidad cu un test extra di pulmon. Diahuebs dia 5 di juni 2014, Bus di Salud ta staciona den cercania di e retonde di Tarabana for di 8’or di mainta pa 3’or di atardi. IBiSA ta invita pueblo di Aruba en general, pero specialmente habitantenan di Tarabana, Dakota y vecindario pa acudi na Bus di Salud pa haci un check-up di nan salud. Un invitacion special ta bay na tur humado pa bin y haci e test di funcionamento di nan pulmon. Esaki ta un servicio extra cu durante luna di juni Bus di Salud ta ofrece na comunidad di Aruba, pa cual IBiSA ta spera cu nos hendenan por haci bon uzo di dj’e.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
KRALENDIJK, – Flamingo Toastmaster Club dia 1 di yüni 2021 ta marka e fecha di 15 aña di eksistensia.
Flamingo Toastmasters Club for di aña 2006, a dediká su mes na yuda personanan bira mihó den nan abilidatnan di komuniká i liderá den un ambiente positivo kaminda ku miembronan tin e oportunidat di superá nan miedu di papia dilanti di un públiko i duna un presentashon i/òf mehorá nan abilidatnan di liderazgo”, asina TM Noritza Rosalia presidente di Flamingo Toastmasers club ta indiká.
Otro benefisio ta inkluí e oportunidat pa subi bo konfiansa propio, desaroyá abilidatnan pa pensa krítiko i bira un skuchadó efektivo.
Kontando ku 27 miembro aktualmente, Flamingo Toastmasters Club ta forma parti di Distrito81, ku ta dirigí hinter e área di islanan di Karibe.
Na honor di e okashon di 15 aña di e klup, ta bai tin un selebrashon virtual riba e plataforma di Zoom, djasabra 5 di yüni 2021 próksimo.
Pa medio di esaki nos kier a ekstendé un invitashon na tur persona interesá pa mehorá nan abilidatnan di tantu komunikashon komo liderazgo i sinti kiko Flamingo Toastmasters Club por nifiká pa nan, registrá pa e evento online aki via di imeil tcflamingo@outlook.com
Flamingo Toastmasters Club ta reuní kada di dos (2)i di kuater (4) djasabra di luna, na e momentunan akí temporalmente pa medio di Zoom. Pa mas informashon por bishitá nos riba Facebook: Flamingo Toastmasters Club.
Tokante di Toastmasters International
Toastmasters International ta un organisashon edukashonalnon-profitku klupnan rònt mundu, ku ta empoderá personanan pa nan bira lider i komunikadónan mas efikas for di aña 1924. E sede prinsipal ta na Engelwood, Colorado i total ta surpasá 364.000 miembro, mas ku 16.200 klup den 145 pais.
Por haña mas informashon di Toastmasters International riba e wèpsait www.toastmasters.org
òf siguiendo riba Twitter@Toastmasters
Post Views:
13


text:
Geplaatst op 04 December 2018 dor di Ministerio Tráfiko, Transporte i Planifikashon Urbano
E liña krusero Holland America Line (HAL) lo estrena de ‘Nieuw Statendam’:
HAL ta hasi uso di registro marítimo na Kadaster Kòrsou na momento di entrega di nan barkunan krusero.
Willemstad – Outoridat Marítimo di Kòrsou ta registrá, sertifiká i inspektá barkunan ku ta operá riba nivel internashonal i ta kontrolá aktividatnan marítimo den nos awanan. E liñakrusero ku nòmber di “De Holland America Line” (HAL) ta hasi uso di registrashon di Kòrsou esaki debí na e bon relashon i eksperiensha ku nan tin ku Outoridat Marítimo di Kòrsou.
E tarea di Outoridat Marítimo di Kòrsou ta kuminsá na momentu ku e barku wòrdu entrega dor di e astiero Italiano, kaminda e barku a wòrdu konstruí.
Dia 30 di Novèmber último, despues ku e barku a wòrdu entrega, e barku a wòrdu inskribí inmediatamente den e registro marítimo na Kadaster. Ku e akshon aki , ‘Nieuw Statendam’ lo bai karga nos bandera.
Riba e mesun dia ‘Nieuw Statendam’ a pasa via nos “rompbevrachtigingsregister” ku ta nifiká registrashon sin tripulashon (bareboat out) pa e bandera di e pais di e doño, ku den e kaso aki ta Hulanda.
Esaki ta kontribuí ku e sektor finansiero i tambe ku kupo di trabou pa tantu MAC, Kadaster pero tambe pa entidatnan ku ta forma henter e kadena marítimo, manera notario i representante lokal.
‘Nieuw Statendam’ lo bishita Kòrsou dia 26 di yanüari próksimo i tin un kapasidat di karga 2,650 pasahero i su tonelada brutu ta di 99.500.
Pa mas informashon tokante MAC, por bishita nan website http://www.maritimecuracao.org . Pa pregunta por yama òf whats app na 511-8582.
Pa tur informashon i desaroyo di Ministerio di Tráfiko, Transporte i Planifikashon Urbano (VVRP) por bishita e website na www.vvrp.cw, facebook página MinisterieVVRP i instagram MinisterieVVRP.


text:
Ministerio Públiko i Korte di Promé Instansia ta yega na apsolushon den kaso di froude Stichting WGK
Awe djaweps 30 di sèptèmber 2021 Korte di Promé Instansia a trata e kaso di e investigashon yamá Zonnebloem den su kontenido. Den e investigashon aki, kuater sospechoso a presentá dilanti hues pa falsifikashón di dokumento, malversashon, soborno, labamentu di plaka i traha komo bankero sin pèrmit. Ta trata di e èks direktor di Stichting Wit Gele Kruis (Stichting WGK), su kasá, e èks hefe di atministrashon di Stichting WGK i e èks tesorero di Konseho di Konsulta di Stichting WGK.
Investigashon Zonnebloem a kuminsáora a hasi denunsia di falsifikashon di dokumento di e relatonan anual di Stichting WGK. E relato anual nan aki lo mester a wòrdu usá na momento ku a hasi petishon pa supsidio pa aña 2016. Banda di esaki un suma di mas ku NAF 700.000,- a keda malversá for di Stichting WGK. Durante e investigashon e sospechosonan a sinta un temporada den aresto preventivo i e kaso a keda atendéun par di biaha pro-forma den Korte. Awe, djaweps 30 di sèptèmber 2021 e kaso a keda tratá den su kontenido.
Durante tratamentu di e kaso den Korte awe, Ministerio Públiko a yega na e konklushon pa loke ta trata e sospechosonan, ku no tabatin sufisiente prueba legal i konvinsente pa yega na por prueba e akusashonnan. Ministerio Públiko a argumentá ku relashoná ku e direktor i e hefe di atministrashon no tin sufisiente prueba di falsifikashon di dokumento ni malversashon. Durante tratamentu di e kaso,
Ministerio Públiko no a keda konvensé di aktonan di mala f”e dor di ambos persona. Tambe ta bini aserka ku pa loke ta trata malversashon no a sali na kla ku en realidat sèn a disparsé fÍsikamente for di Stichting WGK.
Pa loke ta trata e sospecho di soborno kontra e eks direktora i e tesorero di e Konseho di Konsulta, Ministerio Públiko a yega na e konklushon ku no tin sufisiente prueba legal pa yega na por prueba e akusashonnan. Emesunkostakontapakuesospechodilabamentudiplakakontradiekasádieèks direktora. No tabatin niun prueba di plaka optené dor di aktividat kriminal. Hustamente dor di present á dokumentunan, e kasá di e èks direktora a demostrá ku e plaka en kuestion no ta prosedente di aktividat kriminal.
Pa e motibu aki, Ministerio Públiko a pidi, durante tratamentu di e kaso den Korte, apsolushon pa e kuater personannan aki.
Riba 30 di sèptèmber 2021, Korte di Promé Instansia a dikta sentensia mesora. E kuater sospechosonan a keda kompletamente apsolvé di falsifikashon di dokumento, malversashon, soborno, labamentu di plaka i traha komo bankero sin pèrmit. Ku e veredikto aki e kaso aki a yega na su final i e apsolushon ta bira irevokabel.


text:
Oranjestad-Den e caso di e proyecto di Hard Rock Hotel di famia di Tico Croes, den cooperacion cu e minister van Turismo, Otmar Oduber, señor Huez dia 20 di januari 2014 a dicta cu minister Otmar Oduber dentro di 2 luna mester entrega na mi persona tur datonan di e proyecto aki. Minister Otmar Oduber sinembargo ta persisti den nenga di entrega na mi persona 1) e asina yama “Transfer of Shares Agreement” y 2) e “Corporate Agreement” (“Shareholders Agreement”).
Recientemente Directie Wetgeving en Juridische Zaken (DWJZ) a invitami pa dia 5 di februari 2015 mi bin weita (haya “inzage” den) e “Transfer of Shares Agreement”, c.q. e “Confirmation of Corporate Agreement Execution” di dia 28 di september 2012, esaki den nan oficina den e anterior edificio di Interbank!
Sinembargo, dia 3 di februari via e-mail e invitacion a wordo anula. Pakiko?
Minister Otmar Oduber lo a prohibi DWJZ (crioyamente bisa na Hulandes, DWJZ a wordo “terug gefloten”), pasobra diripiente – a base di articulo 8, inciso 2 sub A di e Landsverordening Openbaarheid van Bestuur (LOB) – e “inzage” den e registro di accionista di Southwest Horeca Development no por a sigui!
Articulo 8 ta trata e unidad/union di e gobierno, cu no mag core peliger, y e seguridad di e Pais cu no mag sufri daño.
Inciso 2 ta bisa acerca cu no tin obligacion di duna informacion, si e interesnan economico of financiero di e Pais no ta permiti esey.
Ya desde 15 di october 2012 minister Otmar Oduber – no obstante instruccionnan di huez – ta nenga di anuncia kendenan ta e accionistanan di Southwest Horeca Development, pasobra esey lo ta bay contra e union/unidad y seguridad di Pais Aruba, y pasobra esey lo no ta den e interes financiero y economico di gobierno!!!! Y den caso cu Otmar mes ta un di e accionistanan, e NO kier admiti esey, y mucho menos weita esey anuncia y haci publico!
Traduci den Papiamento cla, pa mi esaki ta nifica cu Otmar Oduber kier bisa:
“mi no mag di duna mas publicidad na e corupcion y e fraude den e proyecto Hard Rock Hotel, y mi mester tene e pruebanan di fraude scondi, pasobra sino e unidad/union di gobierno, e seguridad di Pais Aruba, y e interesnan financiero of economico di nos pais ta core peliger”.
Aparentemente e corupcion y e fraude cu mi a constata cerca minister Oduber, ta cay bao di e interes financiero y economico di Pais Aruba!!
Ta sumamente tristo cu un minister den gabinete Mike Eman 2 ta trata democracia riba Aruba di e manera aki, continuamente ta pone sentencianan di huez un banda, y kier tene scondi kende(nan) ta esun(nan) cu a comete fraude den e proyecto di Hard Rock Hotel!
Gobernador di Aruba, Banco Central di Aruba, Hoofdofficier van Justitie, Parlamento di Aruba y “Vertegenwoordiging van Nederland in Aruba” di mes a wordo informa di e asunto aki!
Aruba, 16 februari 2015
Jan de Ruijter
janderuijter@yahoo.com


text:
Ni Kòrsou su komunidat, ni su ekonomia, spesifikamente merkado laboral, no por apsorbá un montante grandi di miles di migrante. Si nos no por duna migrante un bista riba e oportunidat pa por biba independiente pa medio di trabou, ta nifiká ku nos lo mester profeé e migrantenan un lokalidat pa akogída. Kòrsou no por hasi esaki pa motibu di falta di eksperiensia ku esaki i falta di fondo i kapasidat pa e akogida segun normanan internashonal.
Un di e aspektonan den e petishon pa yudansa na Hulanda ta asistensia di Reino pa haña konekshon pa indokumentadonan ka ta na Kòrsou ku akogídanan regional, ora eseinan kue forma. Ademas Kòrsou, huntu ku organisashonnan internashonal, ta laga investigá e populashon Venezolano riba nos isla, pa wak si tin eventual mesesidat i posibilidat pa atmishon di personanan ku por traha kaminda tin skarsedat di nan fishi òf profeshon riba merkado lokal. Internashonalmente te ainda ta hañ’é posibel di por manda Venezolanonan bèk pa Venezuela.
Loke si ta asina ta ku Kòrsou, miranda e difikultatnan ku e pueblo Venezolano ta pasa aden, a ofresé pa fungi komo hub humanitario si tin mester. Te ainda e petishon ei no a bini.
Betekent deze hulpvraag dat het probleem van migratie vanuit Venezuela naar de eilanden toch veel groter is dan werd voorzien?


text:
KRALENDIJK – Djabièrnè 20 di ougùstùs 2021 Harm Kreulen, CEO di KLM Hulanda a wòrdu rekonosé komo un embahador di Boneiru dor di Miles Mercera, CEO di Tourism Corporation Bonaire (TCB) durante un almuerso na honor di Kreulen. Despues di un karera impreshonante di 36 aña ku KLM, Harm Kreulen lo baha ku penshun 1 di òktober proksimo. E bishita na Boneiru tabata un bon oportunidat pa gradesí sr. Kreulen personalmente pa su añanan den servisio di KLM i e apoyo loyal di e aerolinea hulandes pa Boneiru i Hulanda Karibense.
Durante e añanan KLM a ekspande su kantidat di buelo pa Boneiru i awor nos ta yama bon bini na buelo diario for di Amsterdam.
Sr. Mercera a sorpresá sr. Kreulen ku un bunita regalo di Boneiru, i a rekonosé komo un embahador di Boneiru. TCB ta rekonosé su partnernan i bishitantenan komo embahador ora ku nan bishita Boneiru pa sierto kantidat di aña òf ora ku nan kontribuí na e desaroyo sostenibel di turismo.
Segun TCB su CEO, sr. Miles Mercera, “KLM ta un partner loyal pa hopi aña kaba i nos ta balorá e trabòu duru i dedikashon di sr. Kreulen. Masha danki pa tur su añanan di apoyo i nos ta sigur ku e lo disfrutá di su penshun bon meresí.”


text:
Geplaatst op 07 December 2018 dor di Ministerio Desaroyo Sosial, Labor i Bienestar
WILLEMSTAD – Despues di alrededor 3 luna ku un total di 30 partisipante a sigui diferente kursonan, djabièrnè último nan a risibí nan sertifikado di partisipashon na e proyekto “Ekonomia ta den nos mes man”. Esaki ta un proyekto di ministerio di desaroyo ekonómiko (MEO) den kolaborashon ku ministerio di desaroyo sosial, labor i bienestar (SOAW) den kuadro di Programa di Urgensia. Promé Minister, sr. Eugene Rhuggenaath, minister di MEO, sr. Steven Martina, i minister di SOAW, sr. Hensley Koeiman, a entregá e sertifikado na e partisipantenan.
E partisipantenan tabata di barionan di Barber i Montaña i tur partisipante ku a kuminsá ku e proyekto a finalisá esaki ku éksito. Durante e 10 seshonnan, e partisipantenan a siña diferente tópiko, entre otro impuesto, atministrashon, aspektonan hurídiko i merkadeo. Esaki ta den kuadro di empoderá e habitante di bario pa formalisá su ideanan di tin su propio negoshi.
“Ekonomia ta den nos Mes Man” ta un proyekto ku a inisiá den ministerio di desaroyo ekonómiko, sektor empresarial i sektor di desaroyo ekonómiko i inovashon, pa stimulá e (mikro)empresario den bario. E grupo di enfoke ta personanan ku ta kana ku idea di habri un negoshi òf ku ya ta hasiendo un ke otro negoshi di un forma informal kaba. E meta di e proyekto aki ta pa kapasitá empresarionan pa nan registrá, formalisá i desaroyá nan negoshi propio. Di e manera aki tambe lo kombatí pobresa, baha desempleo (bou di hóbennan) i duna impulso na nos ekonomia.
Den kuadro di Programa di Urgensia, pa mehorá kalidat di bida den bario, ya a implementá e proyekto aki den barionan di Otrobanda i Buena Vista i kursistanan diariamente ta hinka den praktiká loke ku nan a siña durante e lèsnan.
Palabranan di felisitashon ta bai na tur e kursistanan i éksito ku e plannan pa formalisá boso negoshi.Athunto algun potrèt di e entrega di sertifikado di e proyekto “Ekonomia ta den nos mes man” di bario di Barber i Montaña.
Athunto algun potrèt di e entrega di sertifikado di e proyekto “Ekonomia ta den nos mes man” di bario di Barber i Montaña.


text:
Bakunashon
Ta importante pa bo laga hasi esei, esta bakuná. Ta importante pa bo salú i salú di hende rònt di bo. Mas tantu hende bai bakuná, mas mihó nos por sòru pa e vírùs di corona no plama. E ora ei tambe ménos hende ta bira malu i nos ta protehá e hendenan mas vulnerable na nos isla. Asina preshon riba kuido ta bira ménos.
Riba e página akí bo ta haña informashon tokante e bakuna i kon nos ta bai atendé ku e programa di bakunashon na Boneiru. Tambe bo ta haña aki e deklarashon di salú ku bo mester bai kuné bo sita di bakunashon.
Pa kontesta riba e preguntanan mas hasí bo por tira un bista tambe na e pagina di Q&A’s bakunashon.
Tim di bakunashon
Un tim di enfermero/a i asistente di dòkter ta enkargá ku pasamentu di angua i atministrashon.
Registrashon pa bakunashon
Na e momentu akí registrashon ta habrí pa tur hende di 12 aña i ariba. Registrashon por online: https://bonairepublichealth.org/pap/register òf via 0800 0900.
Kompleho di deporte Jorge Nicolaas na Kaya Amsterdam ta e sitio di pasa angua. Ta pasa angua, di 09:00 or pa 14:00 or sin sita.
Deklarashon di salú bakunashon
Bai bo sita ku un deklarashon di salú yená. Ta manda e dokumento akí pa bo despues di registrashon online. Bo por download e formulario aki tambe.
Sitio di pasa angua
Kompleho di deporte Jorge Nicolaas na Kaya Amsterdam ta e sitio di pasa angua. Ta pasa angua, di 09:00 or pa 14:00 or, riba:
Djasabra 23 di òktober
Djasabra 30 di òktober
Djasabra 6 di novèmber
Djasabra 13 di novèmber
Djasabra 20 di novèmber
Djasabra 27 di novèmber
Djasabra 4 di desèmber
Djasabra 11 di desèmber
Djasabra 18 di desèmber
Bo ta liber pa laga bakuná bo
Bo mes ta disidí si bo ta laga bakuná bo. Pues no ta obligatorio. Pero, si bo laga bakuná bo, bo ta protehá bo mes i hendenan rònt di bo. Imaginá bo ku despues tòg bo bin den kontakto ku e vírùs, e ora ei bo no ta bira hopi malu. Mas hende laga bakuná nan mes, ménos kaso nos lo tin di COVID-19 ku keho serio.
Pa kontesta riba e preguntanan mas hasí bo por tira un bista tambe na e pagina di Q&A’s bakunashon.
Vírùs i bakuna
Un vírus por hasi bo malu. Pa multipliká su mes, un vírùs mester ta den bo kurpa. Tin diferente sorto di vírùs manera vírùs di grip, vírùs di zika, i e vírus di corona. Un bakuna ta siña bo kurpa kon e mester defendé su mes pa eliminá un vírùs.
E bakuna ta sòru ku bo no ta bira hopi malu si e vírùs kontagiá bo. Ora bo ènter òf bakuná, nan ta pasa bo un angua ku e bakuna na bo brasa ariba. Nan ta prek bo dos biaha, bo ta haña e di dos prek despues di mas o ménos un luna.
Ora e bakuna bin den bo kurpa, bo kurpa ta bai traha antikurpa. Asina bo ta krea resistensia. Ora un vírùs kontagiá bo, bo kurpa ta rekonosé esei. I rápidamente ta traha antikurpa. P’esei e chèns ta chikitu ku bo ta bira hopi malu e ora ei.
Bakuna kontra corona
Na Boneiru ta hasi uso di ún bakuna: Pfizer/BioNTech.
Investigashon di bakuna i seguridat
Promé ku un bakuna subi merkado, ta hasi masha hopi investigashon. Un bakuna ta subi merkado solamente ora ta sigur ku e ta funshoná bon i ta seif. P’esei durante investigashon ta tèst bakuna riba hopi hende promé ku nan subi merkado. Esei pa ta sigur ku e bakuna no tin efekto sekundario grave. Agensia Europeo di Remedi EMA, mester aprobá bakuna promé ku nan subi merkado europeo.
Efekto sekundario
Ku mayoria bakuna, hende por sinti efekto sekundario. Ta bai e ora ei pa por ehèmpel doló òf un bòlòbònchi kòrá chikitu kaminda a prek. Tambe bo por sinti kansansio, doló di kabes, doló di múskulo, kayente di kurpa òf kalafriu. Algun dia despues di a prek, mayoria hende no ta sinti efekto sekundario mas.
Bo ta hopi malu, alérgiko pa sierto remedi òf bo ta na estado? Papia ku bo dòkter di kas tokante esakinan, òf ku e tim di Salubridat Públiko pa mira ku bo por bakuná.
Pa kontesta riba e preguntanan mas hasí bo por tira un bista tambe na e pagina di Q&A’s bakunashon.
Video
Boletin di bakuna #2
Mensahé Izzy Gerstenbluth
Boletin di bakuna #1
Flayer
A desayorá e bakuna muchu rápido
Bon kondishon i salú
E angua kontra corona i embaraso
Angua contra corona
Pasa angua kontra e vírùs di corona
Na kaminda pa pasa angua
Ilustrashon di poster


text:
Digicel aktivo durante World Cleanup Day 2021
Digicel aktivo durante World Cleanup Day 2021
WILLEMSTAD: Djasabra último Digicel a duna su aporte na World Cleanup Day pa di 6 aña konsekutivo. Un grupo di empleado i ‘influencer’ di Digicel, entre nan DiboD, DJ Menasa, Aemy Nia Felis i Taixa a pone man na obra i limpia Sint Jacobs, Muizenberg. Di akuerdo ku sifranan lokal, mas ku 2,400 boluntario a partisipá na e mainta di limpiesa repartí den 95 lokashon, rekohiendo 300 mil kilo di sushi. Digicel ta kontentu di por a forma parti di e movementu aki! Diony Eduarda Marketing Executive ta komentá: “Di e manera aki Digicel ta sigui kumpli ku su responsabilidat sosial komo empresa i mas ainda mirando e desafionan ambiental ku tin rònt mundu. Ta importante pa komo siudadano di Kòrsou nos hasi nos máksimo esfuerso pa resistí tentashon pa benta sushi pafó di outo, kantu di kaminda i krea lèntfilnan ilegal den bario. E ta tuma un komunidat konsiente i responsabel pa e kambio aki tuma lugá.” Riba imágennan athunto un impreshon di e tim di Digicel den akshon durante World Cleanup Day 2021.


text:
E dos hobennan ku ta aperese riba video ku arma di kandela, ta ser manda kas!! (Wak e video)
Skucha bon kiko ta wordu bisa ku nan por keda trankil i si mester di nan. Nan mes ta manda buskanan. Si e video aki ta kuadra ku realidat ????
Foi momentu ku tin un video ku ta mustra bo ta kometiendo algu ku ta kontra lei mester atende ku bo. Tambe tin e parti ku e stem maskulino ta bisa ku loke ministerio publiko a publika ta kuestionabel !!
Nos ta keda puntra kiko ta loke ta pasado?
Ta laga imigrantenan Venezolano bai ora nan yega na kosta, awo ta laga hobennan ku a komete un akto kontra lei liber. Kiko nos mester tende atrobe ku tur loke ta sali riba sosial media ta fake news?


text:
Oranjestad-Sindicato di Maestro di Aruba ta den pleno celebracion di su di 45 aniversario. E sindicato tin un trayectoria largo di diferente logro pa loke ta e derecho y e posicion huridico di e maestro. Entre otro den pasado e grandinan a para pa derecho y pago igual di hende mohe den enseñansa. Tambe nan a lucha pa mihor pago pa e maestro en general. E luchanan aki a yega te na welganan grandi cu a termina na logronan importante di cualnan NOS, e maestro di awendia ta beneficia.
HISTORIA
SIMAR a nace for di cuna di VLA, esta Vereniging van de Leerkrachten van de Antillen. E tempo ey tabata tin varios organisacion cu tabata para pa e maestro. Despues di a tene un encuesta bou maestronan, a saca conclucion cu nan tabata desea un solo organisacion, cual a bin resulta den SIMAR, e unico sindicato di maestro na Aruba.
E SIMAR DI AWE
Te cu awe SIMAR, un di e sindicatonan di mas grandi na Aruba, ta mantene e trabou sindical riba pia. E directiva actual, consisitiendo di 5 hende moher, ta participa na Dialogo Social, ta forma parti di comicion institui pa Dialogo Social cu ta traha riba tereno di enseñansa y ta tene relacion extrecho cu directivanan di scol , Minister di Enseñansa y Directie Onderwijs. Un di e puntonan cu tin atencion di directiva ta e Restructuracion Salarial, pa cual meta ta pa pone na vigor pronto.
Banda di esaki e directiva ta atende cu asuntonan huridico di miembronan y ta percura pa actividadnan social y di formacion pa miembronan y pa e maestro en general.
CAMPAñA
Manera ta custumber, durante temporada di celebracion, directiva ta tene un campaña pa recluta miembro nobo. Mas cu claro un maestro interesa por pasa inscribi na cualkier momento. Un miembro cu introduci un of mas miembro nobo, lo ricibi pa cada miembro introduce un ticket pa participa pa un weekend stay. Ganador di esaki lo ser anuncia na final di e caminata di dia 26 di september. Pa formulario por pasa na oficina di SIMAR of por pidi pa esaki via directiva@simar.aw
CELEBRACION
Den cuadro di celebracion di e di 45 aniversario di SIMAR, directiva a organisa un serie di actividad social, recreativo y di formacion. Esakinan a cuminsa caba na mei cu seso-sport y lo sigui te cu december di e aña aki.
E siguiente tres actividadnan grandi ta e fiesta bailabel diabierna venidero cu ‘N Fuzion y Robert Jeand’or na cede di SIMAR. Pa preparacionnan organisatorio directiva ta haci un apelacion na miembronan pa pasa oficina mas pronto cu ta posibel pa nan ticket di entrada y eventual introducido. Esakinan lo ser registra riba nomber y ta solamente pa uso personal.
Tambe lo tin un caminata , un festival di canto, celebracion di Dia International di Derechonan di Mucha y un Christmas Bazaar.
Directiva ta haci un yamada na miembronan y na tur scol interesa den informacion di tur desaroyo di SIMAR su trabou y di actividadnan pa manda nan datonan actual na info@simar.aw pa asina nan por keda debidamente informa.


text:
Amsterdam- Biahero yeganda Hulanda for di Merka, desde djasabra dia 4 di sèptèmber mester bai den karentena na kas durante 10 dia.
Tambe e biaheronan for di Merka mester hasi tèst di PCR promé ku nan biaha pa Hulanda entrante djaluna awor. E medida ta bini despues ku Komunidat Europeo a kita Merka for di un lista di paisnan ‘seif’.
E medida ta otro bòftá pa KLM, ya ku e medida lo impaktá e trafiko entre Merka i Hulanda di un forma drástiko. Esaki a pone KLM suspendé di forma temporal su buelonan pa Miami, Orlando i Las Vegas.
E medidanan nobo no ta konta pa hende ku ta pasa solamente di tránsito na Schiphol.


text:
11 manera pa bira víktima di ladronisia
Kriminalidat a krese rònt mundu, kriminal nan a desaroyá i kambia nan téknika durante e último tempu nan.
1 Paso nan kalkulá
No ta manera ántes ku un kriminal ta sali i hòrta sin pensa, Awendia nan tin mas pasenshi i ta forma parti di grupo nan mas organisá ku ta studia bo paso nan i kada akshon ku bo ta tuma. Nan ta wak bo, i abo no ta wak nan. Un kriminal por sa mas mihó ku bo mes kiko ta siguiente paso ku bo ta tuma segun e dokumento aki .
2 Sin seguridat
Basá riba un rapòrt 60% di kriminal nan ta evitá di hòrta òf drenta den un kas ku seguridat. Tep: Si bo no tin un sistema di seguridat bo por baha bo chèns dor di usa maske ta steker òf algu por estilo na tur entrada pa deskurashá ladron nan.
3 Bo kas ta na un skina ?
Hopi ta kere ku kriminal nan no ta gusta kas na skina esei ta al kontrali , kas na skina tin mas posibilidat di wòrdu hòrtá nan ta mas aksesibel i mayoria biaha nan tin ménos bisiña rondoná di nan.
4 Bo tin hopi lòk awèl lo bo mester tin hopi sèn
Bo ta sinti ku mas lòk ta mas safe òf ta deskurashá un kriminal for di bo propiedat? Pensa pa un ratu kiko bo ta pensa si bo mira un kamber ku 5 lòk na dje ? Awèl asina mes un kriminal ta pensa, bo mester tin sèn ei den òf alo ménos kos nan balioso. Hopi fásil bo ta bira víktima di e tipo nan di kriminal nan mas frustra.
5 Bo tin hende ta traha pa bo na kas frekuente ? Limpiesa, hardinero awèl esaki tambe por ta bo desgrasia.
No komprendé mi malu , bo por tin hende ta traha pa bo na kas , un hende di limpiesa of hardinero etc. Pero si kada bes bo ta kambia di empleado bo tin hopi chèns ku un dia bo informashon den kas lo wòrdu bendé
6 Bo tin un mondi dilanti bo kas, ku mondi mi kiermen planta den kura?
Planta i mata ta algu ku ta forma parti di nos naturalesa ami stima mata , pero mata ta un di e hèrmènt hopi efikas ku un kriminal tin.
7 Bo no tin kachó
Kachó ta mas ku bo amigu. Kachó riba su mes ta e forma mas efektivo pa kombatí kriminalidat. 50% di kriminal segun e rapòrt aki ta evitá di drenta un kas kaminda tin kachó kombiná ku sistema di seguridat.
8 Bo ta hür un kas ?
Hürmentu di kas tin su bentaha pero estudio nan ta mustra ku bo tin 37% mas posibilidat di wòrdu hòrtá.
9 Nan a yega di hòrta un biaha kaba
Kas di famia ku a wòrdu hòrtá un biaha kaba di hopi chèns di wòrdu hòrta un biaha mas.
10 bo ta traha durante di dia ?
Miéntras ku bo ta pensa ku mayoria robo ta sosodé anochi esei no ta e kaso. 60% di robo ta tuma lugá den dia ora doño nan no ta na kas.
11 Si bo no tin yu
Si bo ta soltero òf bo ta biba solamente ku bo partner lo bo ta hopi atraktivo pa un kriminal. Segun e rapòrt aki mas hende ta biba den un kas ménos posibilidat tin pa bo bira víktima di ladronisia.
Final palabra :
Tin sigur mas manera ku por hasi bo víktima di ladronisia, pero esaki nan ta un lista di 10 ku mi a kompilá.
Otro kos nan pa tene kuenta ku ne.
- mayoria robo ta ser hasi pa hende di bisindario mes.
- Un kriminal ku eksperensia por limpia bo kas den ménos ku 10 minüt.
- Mayoria ladron ta drenta bo kamber prinsipal promé.
- ménos ku < 20% di ladron ta ser aresta.


text:
ORANJESTAD – Aruba, 3 di Augustus 2017: Bo ta buscando un auto pa cumpra? Probecha diahuebs 3 di augustus pa yega Garage Centraal unda e representantenan di Aruba Bank lo t’ey presente un biaha mas pa un otro fabuloso edicion Auto Nights.
Bo tin un auto di bo soño y e ta un Isuzu of un Hyundai, pasa na Garage Centraal for di 6’or di atardi pa 9’or di anochi y admira tur e vehiculonan di e marcanan aki, cu actualmente ta obtenibel na Aruba.
Aruba Bank lo ta presenta na e Auto Nights cu su promocion “Buy Now, Pay Later” di tres luna y cu e rate di 6.50% pa autonan nobo. Durante e Auto Nights, e representantenan di Aruba Bank por asisti e cliente den scoge e miho “match” pa su gusto y su presupuesto personal. Tambe Aruba Bank tey presente pa ofrece e Green Car Loan, cu interes special pa autonan Electrico y Hybid.
Pasa diahuebs awo na Garage Centraal durante e orario special di 6’or di atardi y 9’or di anochi y scoge bo auto nobo. Representantenan di Aruba Bank lo t’ey y cla pa asisti bo.


text:
Mi ta pariente di defuntu
Schadefonds Geweldsmisdrijven t’ei pa hendenan ku a pèrdè nan próhimo a konsekuensia di violensia òf morto pa motibu di un delito di kulpa. E organisashon Schadefonds Geweldsmisdrijven ta mantené e siguiente kondishonnan.
1. Bo ta un pariente di defuntu (den sentido di e lei Wet schadefonds geweldsmisdrijven)
Komo pariente di defuntu bo por entregá un petishon den kaso ku bo kasá, partner (registrá), mayor, yu òf ruman a fayesé a konsekuensia di violensia òf morto pa motibu di un delito di kulpa.
2. A. E víktima a muri a konsekuensia di un krímen violento intenshonal
Komo pariente di defuntu bo por entregá un petishon den kaso ku e víktima a muri a konsekuensia di un krímen violento intenshonal. Un krímen violento intenshonal ta nifiká ku a usa violensia intenshonalmente, manera asesinato i homisidio.
Desgrasia no ta kai bou di esaki. Un ehèmpel: Un hende ta kana pasa i den su purá e ta dal den e víktima. Dor di esaki e ta kai di un manera desafortuná i fayesé. Esaki ta un desgrasia i no un krímen violento kometé intenshonalmente.
2B. E víktima ta fayesé a konsekuensia di morto pa motibu di un delito di kulpa
Komo pariente di defuntu bo por entregá un petishon den kaso ku e víktima a fayesé a konsekuensia di e asina yamá morto pa motibu di un delito di kulpa. Na Schadefonds pariente di defuntu ta bin na remarke den kaso ku nan a pèrdè nan próhimo dor di:
- morto pa kulpa den tráfiko;
- morto pa kulpa den sentido general.
Den kaso di kulpa den asuntunan di tráfiko (manera menshoná den artikulo 320 di Wetboek van Strafrecht BES) ta e komportashon di e sospechoso ta konta. Hopi bia un delito so no ta sufisiente pa por papia di kulpa. Por ehèmpel: si no a duna preferensia, hopi bia no ta sufisiente pa por papia di kulpa. Si e sospechoso sinembargo tabata kore demasiado duru i/òf a konsumí alkohòl, por papia mas lihé di morto pa kulpa.
Den kaso di kulpa den sentido general (manera menshoná den artíkulo 320 di Wetboek van Strafrecht BES) ta e komportashon di e sospechoso, e suseso i e sirkunstansianan ta konta. Ehèmpelnan di kulpa den sentido general por ta:
- venenamentu ku monóksido di karbon;
- aksidente ku arma di kandela;
- erornan médiko.
Aksidentenan riba nan mes no ta sufisiente pa por papia di morto pa kulpa. Morto pa kulpa ta trata di komportashon deskuidá: e sospechoso por a sa ku algu por a bai robes, pero tòg el a sigui hasié.
3. E krímen violento òf morto pa motibu di un delito di kulpa a tuma lugá den Hulanda Karibense
E krímen violento òf morto pa motibu di un delito di kulpa mester a sosodé den Hulanda Karibense. Si el a tuma lugá abordo di un barku òf avion Hulanda Karibense, tambe bo por bin na remarke na Schadefonds. E víktima no tabata biba na Hulanda Karibense, pero a muri akinan pa motibu di un krímen violento òf morto pa motibu di un delito di kulpa? E ora ei tambe bo por entregá un petishon na Schadefonds.
Pariente di víktima ku a muri a konsekuensia di krímen violento òf morto pa motibu di un delito di kulpa, ku a wòrdu kometé den Hulanda Oropeo, nos ta referí na www.schadefonds.nl.
4. Abo òf e víktima no a tuma parti den e krímen
Solamente si abo òf e víktima mes no tabata kulpabel na e krímen, bo por risibí e kompensashon di un solo bia. Na momentu ku ta analisá kiko a pasa, ta bai wak tambe kiko bo ròl i e esun di e víktima tabata. Den kaso ku bo òf e víktima tin parti den e krímen violento ta posibel ku bo no ta haña kompensashon. Ehèmpelnan ta:
- si bo òf e víktima a usa violensia promé;
- si bo i/òf e víktima tabata okupá boso mes ku aktividatnan kriminal (manera bendementu di droga).
5. No ta paga e daño di otro manera
Bo ta haña kompensashon di Schadefonds solamente si e malechor òf un kompania di seguro no a kubri e daño . Den sierto kaso kasi semper bo tin derecho riba kompensashon di e kompania di seguro. Por lesa mas tokante di esaki bou di kondishon 1.
Sí, bo por apliká na Schadefonds si bo no sa si bo ta bai haña sèn di otronan. Si al final tòg bo risibí kompensashon di e malechor òf kompania di seguro, por ta asina ku bo tin ku paga bèk e suma risibí di Schadefonds.
Den su desishon Schadefonds por tene kuenta tambe ku e suma ku e malechor òf kompania di seguro tin ku pagá bo. E ora ei bo no tin ku paga bèk despues.


text:
Pa varios aña nos a wordo engaña cu tantisimo manipulacion di Gabinete Eman I y II y awo supuestamente un di tres brug lo trece progreso pa San Nicolas. E nivel di estupidez politico na Aruba a pasa tur limite. Ainda nos digno pueblo no sa con lo paga pa e proyecto di mas corupto den nos historia, unda ta bende bid manera ta pastechi.
E unico salbabida pa San Nicolas ta un bon maneho economico y duna San Nicolas su habitantenan preferencia pa participa den e San Nicolas mas progresivo. Nos no lo keda un pueblo mendigo, esaki sigur no ta e vision di partido Movimiento Electoral di Pueblo. Nos di MEP ta lucha pa henter e teritorio Arubano haya su debido atencion y participacion debidamente.
E unico dos actividadnan comercial economico na San Nicolas ta e bida nocturno y e sector bancario, despues cu AVP a hiba un politica sushi di laga Valero mete den nos asuntonan interno y a conduci cu e refineria a cera na 2012 y awo nos ta warda un Upgrader desde September 2016. Un abuso di marca mayor ta locual e Gabinete na mando a haci cu nos digno pueblo.
Ta tempo pa San Nicolas haya un atencion special. Conhuntamente cu e organisacion cu ta representa e establecimentonan nocturno na San Nicolas y cu e otro stakeholders di San Nicolas. Mester traha un plan con por haci San Nicolas un alternativa riba area hotelero como sitio pa “Outing” y di e manera aki crea desaroyo tan espera na San Nicolas. No mas manipulacion pero crecemento economico real pa San Nicolas cu lo hiba Aruba den e proximo nivel di progreso. Mi persona a lucha duro e ultimo 4 añanan den oposicion pa demanda di nos Gobierno nacional pa buta mas atencion na San Nicolas, pero tur esaki tawata envano. Mi ta pidi nos digno pueblo pa deposita nan confiansa di voto den mi persona pa por ehecuta e cambionan tan espera. “Nos di MEP kier crea desaroyo economico na San Nicolas, y trece progreso pa habitantenan di San Nicolas y nos pais den su totalidad”.


text:
Oranjestad-Aña 2015 a habri cu diferente anuncio di proyecto door di ministernan di Gabinete Eman. Cada biaha bo ta nota cu e insistencia den proyecto y energia berde ta crece mientras e ciudadano mes ta kedando un banda. Gabinete Eman y fraccion di AVP na varios ocasion den forma di camuflahe a pretende di ta para na banda di pueblo, siendo cu medidanan na caminda ta mustra lo contrario. E pregunta e ora ey ta: Ki dia lo papia di sostenibilidad di calidad di bida? Ki dia nos por papia cu tur famia lo tin lo basico pa alimento riba nan mesa? Ki dia e consumidor por haya un “break” di tanto aumento? Na varios ocasion nos di MEP a señala cu e pueblo ta bayendo atras den su poder di compra. Esaki ta bayendo asina leu cu awendia ta parce cu lo basico a y ta birando un luho debi na subida di prijs.
Poder di compra
Durante aña 2014 fraccion di MEP a presenta 2 diferente mocion den Parlamento pa netamente laga e ciudadano tin mas placa den su man y cuida su poder di compra. E motibo mas crucial pa presenta e mocionnan aki tin di haber cu e aumento di costo di bida. Ultimo tempo comunidad a confronta su mes cu aumento di entre otro tarifanan di utilidad, productonan alimenticio sin laga afor diferente medida den 2014 y loke falta (diferente belasting) pa wordo implementa ainda den 2015 cu ta pone e ciudadano como consumidor keda bay atras. Hecho ta cu tur esakinan ta crea un efecto inflatorio y pone cu prijsnan lo sigui subi perhudicando e ciudadano. Algo cu nos partido semper a boga pe y agrega den programa di gobernacion ta pa mehora e calidad di bida pa famianan Arubano y un di e promer pasonan pa tuma ta ampliacion di e canasta basico.
Canasta basico
Kico ta canasta basico? Canasta basico ta un seleccion di productonan cu ta cay bou di regulacion di gobierno. Esaki ta nifica cu gobierno pa medio di Departamento di Asuntonan Economico tin e autoridad pa controla comerciantenan riba e benta di productonan aki na publico y por stipula un prijs maximo pa e productonan aki. Remarcabel ta cu na Aruba e canasta basico aki ta un lista di solamente 11 producto cu a wordo escogi sin un base real. Pa colmo pa hopi tempo (añanan largo) e macuto basico no a wordo adapta pa por ta riba mesun liña cu necesidadnan basico actual (algo pa yora!). De facto e ta nifica cu tur loke awendia ta cay of wordo considera como uso basico no tin un prijs maximo haciendo e dificil pa e famia keda “keep up” cu aumento di prijs door di comerciantenan. Pues bo por conclui cu e ciudadano no tin proteccion pa por logra cumpra loke ta basico.
Comparacion
Si nos haci un comparacion cu esun di Corsou bo lo nota un diferencia bastante grandi pasobra nan lista ta consisti di un total di mas o menos 50 producto y ta varia den productonan di alimento, pa baby, fruta/berdura y higiena personal etc. Nos ta sigur cu e lista di Corsou lo por sirbi como un guia p’asina logra amplia esun di Aruba.
E solo hecho cu e canasta basico ta consisti di solamente 11 producto y cu pa añanan largo no a wordo amplia ta algo condenabel. Como hoben politico mi ta convenci cu ampliacion di e canasta basico ta un paso cu lo haci diferencia den e calidad di bida di ciudadanonan como consumidor. E ampliacion ta uno importante pasobra asina so e famia por logra yega tur luna na su necesidadnan basico sin cu mester pasa trabou y of pa evita abuso di aumento di prijs ora por ehempel hisa e BBO of bin cu otro medidanan. Pesey e ta sumamente necesario pa traha riba e leynan necesario. Si gobernantenan actual no haci esaki pueblo por conta cu ampliacion di canasta basico lo wordo ehecuta y cambia manera cu MEP ta den gobierno, pasobra costo di bida sostenibel mester ta prioridad!


text:
LIMA: Un caso insolito a socede siman pasa na Peru, ora cu a bin haya sa cu un muher a benta den baki di sushi un bruki den cual e tabatin 10 mil soles warda cu e tabata spaar. E placa aki ta igual cu US$ 2.500.
All Stories
SANTO DOMINGO: Riba Diabierna, Republica Dominicana a cuminza exigi e vacuna contra Keintura Geel di e pasaheronan riba di 1 aña di edad cu ta yega for di Venezuela.
ORANJESTAD (AAN): Crisis Team ta anuncia flexibilisacion di algun medida entrante diadomingo marduga 17 di october.
ORANJESTAD (AAN): Diabierna mainta na Departamento di Agricultura Cria y Pesca (Santa Rosa) a tuma lugar un conferencia di prensa relaciona cu introduccion di un sistema nobo pa nos agricultornan registra.
ORANJESTAD (AAN): Bisiñanan den e area a come tiki stof ultimo dianan. Pero por mira aki cu e trabaonan di coba fundeshi y yena Fase 4 a keda cla riba e proyecto di caminda di Noord pa Turibana.
ORANJESTAD (AAN): Diahuebs anochi Asamblea General di COA a eligi un directiva nobo pa e organizacion.
ORANJESTAD (AAN): Minister di Turismo y Salud Publico sr. Dangui Oduber ta anuncia cu den luna di november Aruba ta spera 31 calls di barconan crusero.
ORANJESTAD (AAN): E luna di oktober a wordo proclama como luna di Adulto Mayor.
Cifranan a cuminsa baha - ORANJESTAD (AAN): Segun resumen di diabierna, 18 persona a recupera y un total di 10 caso nobo di COVID-19 a keda registra di cual tur ta residente.
Bo por gana un auto tambe


text:
ORANJESTAD (AAN): Corte den Promer Instancia a dicta sentencia den e caso di tiramento na San Nicolas cu a sosode 21 Februari 2021,
caminda un persona a resulta herida na su pia. E tres acusadonan G.V.F., su ruman homber G.F. y e homber C.A.R. via video conference a scucha nan sentencia.
Door cu e homber G.V.F. tin problema cu su ruman homber G.F. y C.A.R., mester a haci e sentencianan separa. Den un oficina na KIA tabata G.V.F., mientras cu den un otro oficina tabata G.F. y C.A.R.
E traductor di Corte cu tabata na KIA pa traduci e sentencia, mester a cana di un oficina pa e otro.
EXIGENCIA DI FISCAL
Algun siman pasa tratamento di e caso a tuma lugar den Corte caminda e acusadonan tabata presente. Fiscal a bisa cu e ta haya legalmente proba cu G.V.F. a tira. B. riba 21 Februari 2021. Ta asina cu G.V.F. ta wordo yama (Baas). Fiscal a mustra cu e dama K. a bisa cu Baas a saca arma riba dje y primi dos biaha y despues a tira B. Otro testigo a bisa cu G.F. tambe tabatin un arma. Polis a haya e 3 armanan pero un revolver no ta funciona. Tambe a haya e 17 balanan. Tambe Polis a haya 0.5 gram di cocaina cu ta di C.A.R.
INTENTO DI MATA
Fiscal ta considera cu G.V.F. a purba mata B. door di tira riba B. Na opinion di Fiscal, tira cu un arma riba un persona, ta un riesgo di mata. B. a sufri herida severo. Fiscal ta haya cu G.F. y C.A.R. tabatin arma den nan poder. Nan tabata sa di e armanan cu tabata den saco di plastic. Haya cu C.A.R. no tabata sa di e di 3 arma.
Fiscal ta haya G.V.F. y G.F. responsabel pa 3 arma. E ta lamenta cu B. no a presenta pa splica su demandanan hopi halto. Ta un hecho cu B. a sufri daño y ta haya cu mihor B. haci un caso civil.
El a pidi Hues pa declara e demanda di daño material no admisibel. Pa loke ta daño inmaterial Fiscal ta calcula esaki na 8 mil florin y e resto mester declara no admisibel. Tambe Fiscal a pidi pa medida di pago y pa e armanan, bala y droga wordo destrui.
Fiscal a exigi pa C.A.R. 30 luna di prison, di cual 15 luna ta condicional cu un tempo di prueba di 3 aña. Pa G.F. el a exigi 40 luna di prison di cual 20 luna ta condicional cu 3 aña di prueba. Pa G.V.F. el a exigi 8 aña di prison.
SENTENCIA
Hues a cuminsa cu G.F.V. caminda el a bisa cu no a keda proba e menaza cu arma y ta declar’e liber pa e acusacion aki. Hues ta haya G.F.V. culpable di riba 21 Februari 2021, a tira riba B. Tambe Hues ta haya G.F.V. culpable cu entre Februari y Maart 2021 e tabatin 3 arma di candela y 17 bala.
Hues a remarca cu e hecho cu G.F.V. a saca arma y tira, sin tin conocemento di tira, ta haci cu e por a mata B. Hues ta haya esaki intento di mata y complice di posecion di arma di candela y balanan. Hues a bisa cu pa cu e castigo e ta tene cuenta cu seriedad di e caso. El a bisa cu door di tira a crea sentimento di inseguridad y miedo den comunidad. Hues a condena G.V.F. na 7 aña di prison, kitando e tempo cu e tabata sera den KIA.
E armanan y balanan lo wordo destrui. Pa loke ta demanda di daño total 50 mil florin, Fiscal a pidi pa aproba 8 mil florin. Hues ta haya cu e demanda no a wordo argumento. El a declara esaki no admisibel. Pa loke ta e parti inmaterial, Hues a calcula na 2500 florin y e resto ta declara no admisibel.
Despues a sigui cu G.F. y C.A.R. Hues a bisa cu a keda legalmente proba posecion di armanan di candela y 17 bala. Hues a declara G.F. liber di complice di intento mata. C.A.R. tambe tabatin un cantidad di cocaina cun’e.
Hues a tene cuenta cu G.F. den pasado a wordo condena caba pa arma. El a condena G.F. na 24 luna di prison di cual 8 luna ta condicional y 2 aña di prueba. Hues a condena C.A.R. na 18 luna di prison di cual 6 luna ta condicional cu 2 aña di prueba.


text:
ORANJESTAD — Cada aña, participantenan den carnaval di Aruba ta haci gastonan extra pa por luci den e paradanan grandi. E di 60 aniversario di carnaval, cu a culmina e weekend cu a pasa den e dos paradanan grandi na San Nicolas y Oranjestad, no tabata un excepcion.
Tin un grupo basta grandi di participante fiel cu cada aña ta inverti miles di florin pa no solamente participa, pero tambe briya extra den e paradanan, biestiendo asina yama bodypiece y trahando carosa. Hendenan aki ta yama nan mes carnavalista y hopi lo bisa cu ta nan ta esnan cu ta duna carnaval di Aruba su reputacion di ta bunita y luhoso.
Tin di nan cu suficiente entrada pa por participa cu un body- of roadpiece extravagante, pero tin di nan tambe cu entrada humilde pero mas ainda asina hopi amor pa carnaval cu nan ta sacrifica financieramente, traha cu otro y te hasta hinca nan mes den debe pa por luci ariba caminda. Tin cu ta participa pa e musica y e ambiente, otronan pa e aplauso cu nan ta haya di publico. “Loke carnaval na Aruba ta trece cune ta un cierto libertad cu ainda nos tin. Cu nos por gosa ariba caminda sin cu tin hopi equipo di siguridad of trafico”, asina carnavalista Gianna Quant ta conta.
Mescos cu tur aña su participacion a coste alrededor di 4000 florin. “E ta un sam cu bo ta hunga cu bo mes. Cada luna mi ta pone un placa un banda pa mi por participa.” Carnavalista Ben Ras su trahe a costa un total di 2700 florin. “Mi ta enjoy e. Ta un bes pa aña e ta.”
Pluma di avestruz
Pa hopi aña Rodney Kamperveen tabata sacrifica hopi cos pa por participa na grandi den carnaval, poniendo placa un banda cada luna pa asina por luci durante e paradanan. Otronan ta keda sin bay cu vakantie of te hasta sin sali den weekend. Asina bo ta haya tin biaha un persona cu durante henter aña ta traha como postbode, cu un tremendo bodypiece den carnaval. “Un bon trahe ta salibo awendia 3000 florin trankil. Corda bon por ehempel un pluma di avestruz ta costa 15 florin. 100 pluma ta bay den un bodypiece. Anto nainda bo tin cu paga pa otro cos, entre otro pa e costurera cu ta costa bo 200 florin”, segun Kamperveen.
Aworaki ainda e ta lider di Royal Carnival Group. “Pero ultimo añanan mi a baha man. Na final di dia bo ta hinca hopi placa den cos aki, pero kico bo ta saca afo, otro cu aplauso di e publico. Di Stichting Arubaanse Carnaval bo ta haya un plakaat, nada mas. Abo ta keda cu e gasto. Aworaki mi kier biba un bida tambe. Mi kier sali y haci otro cos.”
Gastonan halto
Un trahe of bodypiece por costa un bon cen, pero e sumanan serio ta bay na e carosanan, e asina yama roadpieces. E aña aki durante e paradanan grandi y tambe di mucha, gruponan manera Majestic y TOB a impacta cu diferente carosa grandi y extremadamente luhoso. Pa construi un roadpiece, gastonan entre 30.000 y 40.000 ta masha comun. “Hopi biaha bo ta haya un paar di participante cu ta comparti e gastonan”, asina Lienchi Merryweather, lider di grupo Champagne ta splica. “Si bo tin un grupo di cuater, cada un ta compromete su mes na 10.000 florin.
Con bo ta yega na e suma ta na abo. Si bo no yega na e suma cu bo tin cu contribui, bo tin cu busca un manera. Tin hende cu ta fia placa na banco of un otro instancia.” Swinda Ras, lider di Majestic ta bisa cu e aña aki a traha cu un sistema di Sam pa hende por financia nan trahe poco poco. Anteriormentge tabata te hasta fia placa, pero a stop cu esaki. “E aña aki ainda nos tabata cobrando hende pa aña pasa”, segun Ras. Antes, comercio tabata yuda carnavalistanan como patrocinador di body- y roadpiece. “Pero esaki nan no ta haci mas” segun Robert ‘Boedoem’ Brown, tambe di grupo Majestic. “E ora abo como carnavalista tin cu percura pa bo logra haya placa, sea dor di spaar, bende rifa, barbecue, of loke sea.”
Autor: Ariën Rasmijn


text:
by admin_aw | Jan 14, 2021 | TipsTips pa traha bo carta di solicitud Tipsnan practico Bo carta no mester ta mas largo cu 1 pagina y mei (1½) di A4;Escohe semper un letter/fonts cu ta comprendibel (Arial/Book Antigua);Preferibelmente uza size di letter/fonts 12;Semper dirigi bo carta na un persona...
by admin_aw | Jan 14, 2021 | TipsTips Entrevista Laboral Tipsnan practico Entrevista Laboral: Bo por bin na remarke pa un entrevista laboral despues di a registra bo mes na DPL cu un identificacion valido (Cedula of papel di Censo fl.5,-) of despues di a solicita rib abo mes na un dunador di...
by admin_aw | Jan 14, 2021 | TipsKico tur mi mester tin ora di busca un trabao? Prome cu cuminsa cu bo sondeo pa haya un trabao bo mester tin algun cos regla pa asina engrandece bo oportunidadnan laboral. Den practica ta demostra cu esnan cu tin esakinan regla adelanta tin mas oportunidad pa logra...
by admin_aw | Jan 14, 2021 | NoticiaDDPL ta lansa su logo y formularionan nobo entrante 1 februari 2020PL ta ofrece su servicio di registracion “online” pa esnan cu ta busca trabao! Entrante 1 februari 2020, DPL lo lansa oficialmente su logo nobo na nos comunidad, pa e motibo aki nos tapidi tur esnan cu...
by admin_aw | Jan 14, 2021 | NoticiaDPL su servicionan pa dunador di trabao ta continua a base di un cita online! DPL su servicionan na dunadornan di trabao cu ta desea di entrega vacaturanan y/of peticion pa admisionta continua online pero unicamente pa medio di un cita cu mester wordo haci via email....


text:
KRALENDIJK – Gobièrnu di Boneiru ta trahando duru pa drecha nos kareteranan, ku fondonan ku Hulanda a pone disponibel relashoná ku e akuerdo di gobernashon. Diputado enkargá ku infrastruktura Pablo James Kroon djabièrnè último a hasi ‘groundbreaking’ di e proyekto pa rekonstruí kaya Carlos A. Nicolaas. E trabou ta pa drecha e krusada kaya Grandi/Kaya Carlos A. Nicolaas, un pida di kaya Jean B.F Vitté i un pida di kaya J.E. Nicolaas. E krusada ‘y’ na kaya Carlos A.Nicolaas/kaya Grandi ta bai bira un krusada T, momentu finalisá e trabou. “Ta bai drecha e área kaminda ku ta trata di un situashon ku hopi aña ta rekerí atenshon. Ta bai kambia e krusada hasié T, otro for di loke a ta awor. Diputado a trese dilanti ku pa medio di e departamento di R&O ta hasi lo máksimo posibel pa bai trese kambionan pa asina e kaya por bira mas bunita i mas sigur pa tráfiko, habitantenan i e negoshinan. Poko poko i sigur nos ta drecha kayanan na Boneiru. Nos ta pidi poko pasenshi na outomobilista. Kamindanan ku ta pendiente pa drecha ta Kaya Amsterdam, Kaya Neerlandia, área di Hospital i e kaminda ku ta bai Rincon ku na e momentunan aki ta den un estado ku mester di atenshon mas pronto ku ta posibel segun diputado Kroon. Ta papiando ku Hulanda pa asina logra haña mas fondo ku ta posibel pa remediá e situashon di kareteranan. Awor ya ta drechando den Rincon ku e meta pa kontinuá ku mas,” diputado Kroon a bisa.
Despues a papia Wendell Bonefasio, kende ta direktor general di Boneriaanse Wegenbouw Maarschappij (BWM). “Awe ta un dia importante ku nos ta para aki. Mi ta poko yalurs riba Boneiru. Aki kosnan ta kana i ayabanda kosnan ta stanká. Spera poko di e airu di Boneiru ta bai Kòrsou, asina kambia a ‘vibe’ aya, i pa kos kuminsá kana na Kòrsou. E tim na Boneiru ta pèrkurá pa hasi un bon trabou. Ta bai hasi tur esfuerso pa den e tempu stipulá di 5 luna, hasi un bon trabou na e sitio. Loke sigur nos ta bai pone énfasis riba dje ta e parti pa awa no keda para momentu ku áwaseru kai. ‘Coronavirus’ a ataka mundu kompletu, apesar ku Boneiru a sali bon for di esaki kompará ku hopi otro den mundu. Ta bon pa nos aportá kaminda ta posibel, spesial esnan den sektor di Horeka, duna nan un trabou asina kada un di nos riba e isla por kontinuá, yudando nos ekonomia, sperando ku pronto e ta rekuperá i kontinuá,” Bonefasio direktor general di BWM a menshoná.
Mènedjer di BWM na Boneiru Novile Bartholomeus tambe a dirigí palabra e atardi i a menshoná tokante e trabounan i loke ta bin na e sitio. “Ta bai koba e kaya kompletu pa saka e tera i pone un fundeshi firme i pone asfalt na final. Ta bai hasi e trabou den 2 parti. E promé ta e krusada dilanti di Napa Auto Parts, pa despues e otro parti di e kaminda ku ta bai direkshon di kaya Neerlandia. Ta bai drecha roinan ku betòn pa evitá ku e awa ta keda para un kaminda, hasi daño na e kaminda i pa nan ta bon fuerte pa fangu awa. E trabou ta bai dura mas o ménos 5 luna, debí ku mester atendé e parti di waya i pipa ku ta pasa bou di tera, i esaki ta tuma su tempu. Tin plan kon pa bai atendé pa e negoshinan den e área, nan kliente por kore yega sin ta un molèster. Tin pensamentu pa wak kon pone algu pa asina e velosidat di vehíkulo ta kontrolá momentu ku e trabounan finalisá. Nos tin diferente trabou na mes momentu sinembargo tin un skema i nos ta mantené nos mes na dje, i tur kos ta kana segun plan, ”Bartholomeus e mènedjer di BWM a bisa.


text:
FREEWINDS:
CUIDANDO E HOBENAN DI ARUBA, E MINISTERIO DI BOLUNTARIO DI FREEWINDS TA PERCURANDO CU LUGARNAN CAMINDA HOBENAN TA REUNI DESPUÉS DI SCOL TA WORDO DESINFECTA.
Si ta después di scol of den fin di siman e Ministerio di Boluntario t ayuda asegura cu e lugarnan caminda nos hobenan ta reuni ta proteha di COVID-19 door di desinfecta nan y dor di educación.
Por ta despues di scol pa estudio extra of den fin di siman pa pasa un rato ameno cu amigonan, mayornan mester tin e confianza c unan yuinan ta proteha di Covid-19 pasobra e Ministerio di Boluntario di Freewinds ta desinfectando e Centronan di Bario, e Bibliotecanan Nacional y e YMCA’s.
Mientras e numbernan di casonan activo di Covid-19 ta sigi baha e boluntarionan di Freewinds ta sigi lucha pa e numbernan yega na zero.
Awor mas cu nunca mester ta mas diligente pa mantene nos seguridad, specialmente ora ta trata di nos yuinan.De facto ta tempo pa nos traha mas duro pa preveni cu e virus ta plama.
“Nos no ta afloja nos paso, nos ta usa e tempo mientras e casonan ta vahando pa desinfecta e áreanan unda nos hubentud ta aglomera después di scol, pasobra nos mester hasi loke nos por pa proteha e famianan riba nos isla. Un di maneranan mas importante t ador di proteha nos hubentud” asina e Port Captain di Freewinds, Sr. Ken Weber a bisa.
Ela añadi:” Maske nos ta trahando cu e cabesantenan pa entrena e muchanan p ata responsable manera un adutlo ora ta trata di sigi e proceduranan pa evita plama e malesa, nos sa cu ta mes importante pa proteha e ambiente rond di nan.
Hunto cu desinfección e Ministerio di Boluntario ta provee material educativo riba e topico; con pa mantene bo mes proteha y evita di plama e maleza dor di un serie di video di Stay Well
E videonan simpel y fácil pa comprende ta duna información correcto cu un mucha chikito por comprende mientras e adultonan ta haya nan hopi informativo.
Sra. Mariana Kelly Paula, Secretaria General di e YMCA’s na Aruba a bisa lo siguiente:”Mi ta hopi contento cu e Ministerio di Boluntario di Freewinds a dicidi di desinfects e facilidadnan di YMCA.Na San Nicolas tur día tin como 50 pa 60 mucha den nos edificio después di scol, tambe mainta na Dakota tin e muchanan di prome y di dos las di Reina Beatrix Scol. Pesey e edificiono mester ta limpi.Tambe tur día ta prepara 200 cuminda den e programa di Meals on Wheels, pues desinfecta ta hopi importante awor.Nos ta gradici boso inmensamente.”
Pa haya sa comn pa proteha bo mes y otronan, con pa mantene bo cas y bo lugar di trabou limpi, bishita How to Stay Well Prevention Resource Center online na www.scientology.org/staywell. Tur e pamfletanan y Videonan di Stay Well por wordo mira y por download un copia di nan gratuitamente. Tur e materialnan aki ta obtenibel na spaño, hulandes, ingles y 18 idioma mas.
Pa siña mas di Freewinds wak Inside Scientology: The Freewinds na The Scientology Network na www.scientology.tv/series/inside-scientology?freewinds.
html)
CONTACT:
Port Captain Ken Weber na ken.weber@freewinds.org
Phone/ whatsapp: +1 727-666-0645.


text:
ORANJESTAD, 12 april 2021. Awe mainta na Centro Libertador Betico Croes a tuma luga un situacion poco fastioso cu un cuidadano cu a bin vacuna. Despues di a tuma su vacuna e cuidadano a cuminsa sinti no mucho bon y a cay medio flou.
E team medico presente a atende y duna e asistencia nesesario mesora na e cuidadano cu a indica di no a come prome cu a bin vacuna y cu e tawata tin hopi nervio, loke ta comprendibel.
Despues cu e team medico a stabilisa e cuidadano y a confirma cu e tawata sinti bon e cuidadano por a bandona e luga y regresa su cas trankilo.


text:
Resumiendo;
– Tur kuenta di banko di personanan ku a indiká via e link, ku ainda nan no tin un trabou, lo keda akreditá djaluna 10 ougùstùs 2020.
– Personanan ku a indiká ku nan a haña trabou lo no risibí sèn riba nan kuenta di banko.
– Personanan ku no a respondé via e link den nan e-mail lo no risibí sèn riba nan kuenta djaluna awor. Si ainda nan ke indiká nan situashon laboral, nan lo mester reakshoná via e link den e e-mail ku SOAW a manda òf akudí na HelpDesk SOAW na Pietermaai mall Unit 21 den Punda òf yama 724 5300 i pidi pa HelpDesk.
- Personanan ku tin un kuenta na un otro banko ku no ta MCB, nan sèn lo pasa 2 a 3 dia despues ku esaki wòrdu depositá.


text:
Aruba Airport Authority N.V. (AAA) compania cu ta maneha y opera Aeropuerto Internacional Reina Beatrix (Aeropuerto di Aruba) orguyosamente ta anuncia su logro mas recien, e “Airport Carbon Accreditation Level 2”.
Aeropuerto di Aruba a drenta Airports Council International (ACI) su programa “Airport Carbon Accreditation” (ACA) na 2018 y desde e momento ei a tuma un cantidad di accion na fabor di medio ambiente. ACA ta e unico programa global y specificamente pa aeropuertonan cu ta certifica e esfuerso di aeropuertonan pa maneha y reduci nan emisionnan di carbon. E ta e programa ideal pa yuda aeropuerto contribui pa bira inclusivo, safe, resiliente y sostenibel tumando accionnan urgente pa combati cambionan climatico y su impactonan, segun metanan #11 y #13 di e metanan di desaroyo sostenibel di Nacionnan Uni.
Door di logra e Airport Carbon Accreditation Level 2, e asina yama “Reduction level” ACA ta duna balor na e esfuersonan haci door di Aeropuerto di Aruba pa maneha y reduci su carbon footprint. E accionnan tuma pa midi, maneha y reduci su carbon footprint ta inclui cambio di tur lus pa lusnan LED, e ponemento di timernan electrico den y rond di aeropuerto y e introduccion di airconan mas eficiente pa cu aire, pa menciona algun.
“Como parti di e strategia corporativo, cu ta den proceso di wordo desaroya hunto cu tur empleado di AAA, e ekipo na Aeropuerto di Aruba ta hopi dedica na reduci e carbon footprint di nos aeropuerto! Apesar di e efectonan obvio di 2020, e ekipo a sigui cu su esfuersonan pa maneha y mitiga nos carbon footprint. Level 2 ta duna nos e indicacion cu nos ta riba e bon caminda y ta duna nos e confiansa pa alcansa e siguiente nivelnan di e acreditacion internacionalmente reconosi hunto cu nos provedornan di servicio na aeropuerto. Nos ta contento, honra y orguyoso di obtene e acreditacion nobo aki y mi por garantisa cu e ekipo lo sigui traha di forma comprometi y dedica bayendo pa dilanti,” segun Jurgen Benschop, COO na AAA.
Airport Carbon Accreditation ta e unico programa global di certificacion institucionalmente aproba pa aeropuertonan y cu independientemente ta evalua y reconose esfuersonan di aeropuertonan pa maneha y reduci nan emisionnan di carbon via 6 nivel di certificacion: ‘Mapping’, ‘Reduction’, ‘Optimization’, ‘Neutrality’, ‘Transformation’ y ‘Transition’.
Danki na e programa Airport Carbon Accreditation, Aeropuerto di Aruba por contribui directamente na e metanan di desaroyo sostenibel diseña door di Nacionnan Uni y adopta door di AAA como su base principal. Esakinan ta un coleccion di 17 meta global diseña pa ta un base pa alcansa un futuro mihor y mas sostenibel pa tur hende. E metanan di desaroyo sostenibel a wordo introduci na 2015 door di e “United Nations General Assembly” cu e meta pa wordo alcansa pa aña 2030.


text:
Un grupo di artista lidera pa e fotografo y escritor Jill Holslin, radica na Tijuana, a proyecta den forma di protesta un serie di imagen cu nan a yama “graffiti luminoso” riba e prototiponan di e muraya proponi pa gobierno di Donald Trump pa marca e linea fronteriso entre Merca y Mexico.
Den palabra di e artista, nan tabata busca usa humor pa saca aire di e retorica hincha di gobierno encuanto e peligronan di e frontera y señala lo absurdo di e prototiponan di e muraya na frontera.
Artista y activista di San Diego a uni e fin di siman cu a pasa pa protesta contra e prototiponan pa e muraya nobo cu gobierno di Trump a compromete di construi.
Escena manera e trapi poni na e muraya, proyecta cu luz di teatro, ta haci ironia tocante e muraya na frontera cu nan ta considera un gastomento di placa ridiculo. Den declaracion na San Diego Union Tribune, Holslin a señala e ironia di e imagen di e trapi. “Bo por cumpra un trapi pa 50 dollar y subi riba un muraya cu a costa 500.000 dollar.”


text:
Pronóstiko di tempu pa Kòrsou i bisindario bálido te djárason mainta 06:00 o.l., 01 di aprel 2020.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 01 di aprel 2020.
Kompilá: djamars 31 di mart 2020, 05:00 o.l. (09:00 UTC).
Tempu: Por lo general parsialmente nublá ku algun áwaseru leve durante oranan di mainta.
Temperatura máksimo lo alkansá 31ºC i temperatura mínimo 25ºC.
Solo ta sali 06:33 i ta baha 18:47 o.l.
Bientu: Generalmente ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Humedat den partinan mas abou di atmósfera lo oumentá de bes enkuando un poko durante di próksimo 24 ora. Esaki lo kousa algun momento ku mas nubia lo move riba nos region i algun di nan por okashoná un awaseru lokal durante oranan di awe mainta. Mas aleu, e fluho di bientu lo keda por lo general basta fuerte.
Kondishon di laman: Por lo general moderá ku altura di olanan entre 1 i 2 meter (3 pa 7 pia).
Fenómeno spesial: Ningun.
Perspektiva te djaweps mainta: Parsialmente nublá i generalmente seku. Bientu lo bira gradualmente ménos.
Meteorólogo: Rombley


text:
Den careda di 1:30 am un pareha tabata den area di Nikki Beach y a pasa den susto pa maniobra dje chauffeur. E chauffeur no a ripara cu e rooi cerca dje heki di aeropuerto ta basta hundo coba y e auto a cay aden.
Esaki a pone cu nan a termina pega den e rooi. Parcialmente lama tabata dal contra e auto, cu pocpoco tabata sink mas door di e santo blanco moli. Polis a presenta n’e sitio pa haya mas informacion di kico a pasa, pero tambe riba e hecho cu ta den un area publico y tin gebiedsverbod.
A indica n’e chauffeur pa yama takelwagen, pero el a nenga esey. El a opta pa ranca e auto cu cabuya. Nan a bin logra saca e auto cu tabata pega den santo blanco.


text:
Diasabra anochi pa 11:30 pm, pues 30 minuut prome cu orario di cierre, un chaffeur den e parkeerplaatst di King Plaza a core y bay dal den e muraya di e restaurant Tortuga Loco y a resulta herida.
Motibo cu el a bay dal den e muraya no ta conoci. Ta trata aki di un Kia Picanto color cora numera A-63275. E chauffeur tabata keha di dolor y tabata tembla, probablemente di susto debi na e impacto. Polis na e sitio a pidi pa ambulance presenta pa asina transport’e pa hospital pa por yud’e. Ta di remarca cu e doño como tambe demas personal di e localidad a keda na e sitio te ora cu ambulance a transporta e pashent.


text:
Awendia e biaheronan ta busca momentonan special cu ta cumpli cu nan deseo di tin experencianan unico y genuine cu ta complimenta ken nan ta y esey ta locual e programa di “Aruba Signature Experiences” ta basa riba dje. E tipo di turismo aki ta yama turismo niche cu ta birando dia pa dia mas popular y e desaroya aki ta parti tambe di Aruba su norma economico nobo.
Pa cumpli cu e necesidad aki ATA lo ta trahando hunto cu Qredits Aruba y EPI pa asina desaroya y implementa e un programa completamente nobo asina e mandatario a trece dilanti. E programa di Aruba lo tin obhetivo pa destaca y promove experencia nan nobo den romance, bienestar y aventura den e tipo di turismo menciona, e mandatario ta splica.
Lo bay enfoca riba e perfil di turista di “High Value Low Impact Tourism”, e planes di desaroyo di destinacionnan tambe lo bay refleha esaki. Esaki nan ta e turistanan cu ta gana mas di 150 mil dollar pa aña y alaves ta respeta nos naturalesa y balornan cultural.
Por haya mas informacion riba e website di Aruba Tourism Authority.


text:
Si ta sospecha un hende ku e tin e malesa COVID-19, e tin ku keda kas i yama dòkter di kas (òf GGD 4322800). Ta evalua e persona su kehonan, si e a biaha resientemente of si e tabatin kontakto ku un hende ku tin e malesa COVID-19 kaba. Si tin indikashon pa esey lo hasi e tèst nesesario pa wak si e persona tin e vírùs.
Tanten e persona ta keda isolá i ta dune instrukshon di kuido. Personal di GGD ta keda vigilá e situashon di salú di e pashènt te ora e bira bon o si dado kaso e bira mas malu e dòkter ta indika ki ora tin ku hospitalisá e pashènt.
Na e momentu ku e resultado di e tèst ta konosi i resula ku e persona tin COVID-19, lo investiga e hendenan ku tabatin kontakto serkano ku e persona pa wak si nan tambe a kontagiá i ta dunanan tambe instrukshon.